[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.6.2006

COM(2006) 274 τελικό

2006/0096 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη σύναψη της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας

(υποβληθείσες από την Επιτροπή)

1. ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

Η παρούσα πρόταση βασίζεται στην ατζέντα της Ευρωπαϊκής Ένωσης για την τριτοβάθμια εκπαίδευση και στις σχέσεις ΕΕ/Καναδά, ένα διττό υπόβαθρο το οποίο απαιτεί αφενός η τριτοβάθμια εκπαίδευση να αποτελέσει ένα παγκόσμιο σημείο αναφοράς για τη συνάφεια των σπουδών και την αριστεία των επιδόσεων και αφετέρου αποσκοπεί στην ευρύτερη συνεργασία στον τομέα της εκπαίδευσης.

Η εκπαίδευση αποτελεί σημαντικό στοιχείο της στρατηγικής της Λισσαβώνας, σύμφωνα με την οποία η ευρωπαϊκή εκπαίδευση πρέπει να γίνει παγκόσμιο σημείο αναφοράς έως το 2010. Αυτός ο στόχος μπορεί να επιτευχθεί μόνο εάν η ευρωπαϊκή εκπαίδευση παρακολουθεί στενά τις παγκόσμιες εξελίξεις και ιδίως δοκιμάζοντας προσεγγίσεις και πρότυπα μέσω της συνεργασίας με τις πιο ανεπτυγμένες χώρες του κόσμου, όπως ο Καναδάς.

Οι σχέσεις με τον Καναδά χαρακτηρίζονται από μια σταθερή εξέλιξη, με πιο πρόσφατο παράδειγμα την έγκριση της «ατζέντας εταιρικής σχέσης» του 2004, στην οποία αναφέρεται η αναβάθμιση της υπάρχουσας συμφωνίας μέσω της συμμετοχής όλων των ιδρυμάτων τριτοβάθμιας εκπαίδευσης και κατάρτισης και μέσω της αύξησης των ανταλλαγών τόσο σε αριθμό όσο και σε εμβέλεια. Ιδιαίτερη αναφορά γίνεται στην συμπερίληψη των δραστηριοτήτων στον τομέα της νεολαίας, οι οποίες δεν συνδέονται με τις επίσημες δομές εκπαίδευσης.

Η ισχύουσα συμφωνία συνήφθη το 2000 και ανανέωσε το πρόγραμμα ΕΚ/Καναδά για μία ακόμα πενταετία έως το 2005. Πραγματοποιήθηκε εξωτερική αξιολόγηση από τον Οκτώβριο του 2004 έως το Μάρτιο του 2005, από την οποία προέκυψε ότι το πρόγραμμα αποτελεί ισχυρό εργαλείο για τη σύναψη σταθερών διατλαντικών εταιρικών σχέσεων και συνεργειών στον τομέα της τριτοβάθμιας εκπαίδευσης και της επαγγελματικής κατάρτισης και ότι συνέβαλε στη βελτίωση της αμοιβαίας κατανόησης και της ποιότητας της ανάπτυξης του ανθρώπινου δυναμικού. Στις 27 Ιουνίου 2005 η Επιτροπή εξέδωσε ανακοίνωση σχετικά με τα αποτελέσματα της αξιολόγησης.

Η Επιτροπή, ακολουθώντας τις οδηγίες διαπραγμάτευσης στο παράρτημα της απόφασης του Συμβουλίου, της 24ης Οκτωβρίου 2005, με την οποία εξουσιοδοτείται να ξεκινήσει διαπραγματεύσεις για τη σύναψη μιας νέας συμφωνίας με τον Καναδά, διαπραγματεύτηκε τη σύναψη μιας νέας συμφωνίας με τον Καναδά.

Η παρούσα πρόταση αφορά την υπογραφή και τη σύναψη συμφωνίας μεταξύ της Ευρωπαϊκής Κοινότητας και της κυβέρνησης του Καναδά που θεσπίζει πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας (εφεξής "η συμφωνία") για την περίοδο 2006-2013.

2. Στόχοι της πρότασης

Στόχοι

1. Οι γενικοί στόχοι αυτής της συμφωνίας είναι οι εξής:

α) Προώθηση της αμοιβαίας κατανόησης μεταξύ των λαών της Ευρωπαϊκής Κοινότητας και του Καναδά, καθώς και της ευρύτερης γνώσης των γλωσσών, των πολιτισμών και των θεσμών τους·

β) Βελτίωση της ποιότητας της ανάπτυξης του ανθρώπινου δυναμικού τόσο στην Ευρωπαϊκή Κοινότητα όσο και στον Καναδά, συμπεριλαμβανομένης της απόκτησης των δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

2. Οι ειδικοί στόχοι της συμφωνίας είναι οι εξής:

α) Ενίσχυση μιας διάστασης προστιθέμενης αξίας τόσο της Ευρωπαϊκής Κοινότητας όσο και του Καναδά στην διατλαντική συνεργασία στον τομέα της τριτοβάθμιας εκπαίδευσης, της κατάρτισης και της νεολαίας·

β) Συμβολή στις διατλαντικές ανταλλαγές μεταξύ των πολιτών της Ευρωπαϊκής Ένωσης και του Καναδά·

γ) Συμβολή στην ανάπτυξη των ιδρυμάτων τριτοβάθμιας εκπαίδευσης και κατάρτισης, καθώς και των δομών και των οργανισμών που αφορούν τη νεολαία·

δ) Προώθηση ή/και ενίσχυση των συνεργασιών μεταξύ των ενδιαφερομένων στους τομείς της τριτοβάθμιας εκπαίδευσης, της κατάρτισης και της νεολαίας στην Ευρωπαϊκή Κοινότητα και τον Καναδά·

ε) Συμβολή στην επαγγελματική ανάπτυξη των ατόμων επιτυγχάνοντας παράλληλα τους γενικούς στόχους της συμφωνίας·

στ) Ανάπτυξη ευκαιριών διαλόγου και ανταλλαγών σχετικά με την πολιτική για τη νεολαία και τις ενέργειες που αφορούν τη νεολαία.

3. Οι επιχειρησιακοί στόχοι της συμφωνίας είναι οι εξής:

α) Υποστήριξη της συνεργασίας μεταξύ των ιδρυμάτων τριτοβάθμιας εκπαίδευσης και κατάρτισης με σκοπό την προώθηση και την ανάπτυξη κοινών προγραμμάτων σπουδών ή/και κατάρτισης και κινητικότητας των σπουδαστών·

β) Βελτίωση της ποιότητας της διατλαντικής κινητικότητας των σπουδαστών με την προώθηση της διαφάνειας, της αμοιβαίας αναγνώρισης των τίτλων και των περιόδων σπουδών και κατάρτισης και, εφόσον είναι απαραίτητο, της δυνατότητας μεταφοράς διδακτικών μονάδων·

γ) Υποστήριξη της συνεργασίας μεταξύ δημόσιων και ιδιωτικών οργανισμών που δραστηριοποιούνται στον τομέα της τριτοβάθμιας εκπαίδευσης, της επαγγελματικής κατάρτισης και της νεολαίας με σκοπό την ενθάρρυνση των συζητήσεων και των ανταλλαγών εμπειριών σε θέματα πολιτικής·

δ) Υποστήριξη της διατλαντικής κινητικότητας των επαγγελματιών (συμπεριλαμβανομένων των εκπαιδευόμενων επαγγελματιών) με σκοπό τη βελτίωση της αμοιβαίας κατανόησης και της εμπειρογνωμοσύνης όσον αφορά ζητήματα σχετικά με τις σχέσεις Ευρωπαϊκής Ένωσης/Καναδά·

ε) Υποστήριξη της συνεργασίας μεταξύ των δομών και των οργανώσεων νεολαίας καθώς επίσης και των εργαζομένων στον τομέα νεολαίας, των ηγετικών στελεχών και άλλων παραγόντων της νεολαίας με σκοπό την προώθηση των ανταλλαγών ορθών πρακτικών και την ανάπτυξη δικτύων.

3. Συνέκτικότητα με άλλες πολιτικές

Η συμφωνία ΕΕ/Καναδά για την τριτοβάθμια εκπαίδευση, την κατάρτιση και τη νεολαία θα είναι απόλυτα συνεπής με τα άλλα μέσα της ΕΕ στους τομείς αυτούς και συμπληρωματική προς αυτά, προσφέροντας τη δυνατότητα να επιτευχθούν οι στόχοι για την ποιοτική εκπαίδευση μέσω της συνεργασίας μεταξύ της ΕΕ και του Καναδά και μέσω της εξασφάλισης της διατλαντικής συνεργασίας των λαών τους. Η συμφωνία αυτή θα συμπληρώσει επίσης τις δραστηριότητες του δικτύου των Κέντρων Αριστείας της ΕΕ σε πανεπιστήμια του Καναδά, δεδομένου ότι προσφέρει πρόσθετες δυνατότητες ανταλλαγών και ενθαρρύνει τη διαρθρωτική συνεργασία ιδρυμάτων και οργανισμών από τις δύο πλευρές του Ατλαντικού.

4. Διαβουλευσεισ με τα ενδιαφερομενα μερη

- Μελέτη του 2001 για τις μεθόδους συνεργασίας στον τομέα της επαγγελεματικής εκπαίδευσης και κατάρτισης

Η μελέτη την οποία ανέθεσε η Επιτροπή επιβεβαίωσε την αξία της συνεργασίας ΕΚ/Καναδά στον τομέα της επαγγελματικής κατάρτισης. Αν και δεν είναι βέβαιη η καλή προετοιμασία των ιδρυμάτων επαγγελματικής κατάρτισης για τη διατλαντική συνεργασία, υπάρχουν ωστόσο πάρα πολλές δυνατότητες αμοιβαίου εμπλουτισμού μέσω της συνεργασίας αυτής, η οποία προσφέρει νέες ευκαιρίες για τη διατλαντική κινητικότητα των σπουδαστών, των καταρτιζόμενων και των διδασκόντων, που διαφορετικά δεν θα είχαν πρόσβαση σ’ αυτές. Η μελέτη τονίζει ότι για να συνυπάρξει μια δέσμη επαγγελματικής κατάρτισης με την τριτοβάθμια εκπαίδευση, είναι απαραίτητη η σημαντική αύξηση του προϋπολογισμού.

- Ενδιάμεση εξωτερική αξιολόγηση

Η εξωτερική αξιολόγηση ολοκληρώθηκε στις αρχές του 2005. Η αξιολόγηση επιβεβαίωσε την αποτελεσματικότητα και την καταλληλότητα του προγράμματος, καθώς και τον επωφελή χαρακτήρα του για τα ιδρύματα, τις σχολές και τους σπουδαστές που συμμετέχουν. Ωστόσο, το πρόγραμμα θεωρείται πολύ μικρό για να δημιουργήσει αντίκτυπο στην αμοιβαία κατανόηση μεταξύ των λαών της Ευρωπαϊκής Ένωσης και του Καναδά. Οι αξιολογητές προτείνουν συγκεκριμένα τη δημιουργία ενός συστήματος για τη χορήγηση πρόσθετων επιδοτήσεων κινητικότητας για επιτυχημένα σχέδια. Στις 27 Ιουνίου 2005 η Επιτροπή εξέδωσε ανακοίνωση σχετικά με τα αποτελέσματα της εν λόγω αξιολόγησης.[1]

- Σεμινάριο νεολαίας Καναδά-ΕΕ

Το Νοέμβριο του 2004 πραγματοποιήθηκε δοκιμαστικό σεμινάριο για οργανώσεις της νεολαίας και διοργανωτές δραστηριοτήτων για νέους από την Ευρωπαϊκή Ένωση και τον Καναδά. Το σεμινάριο επιβεβαίωσε το ενδιαφέρον και την επιθυμία των δύο πλευρών να ανταλλάξουν εμπειρίες στους τομείς που ενδιαφέρουν τους νέους, όπως είναι η ιδιότητα του πολίτη και η πολιτιστική ποικιλομορφία, ο εθελοντισμός, η αναγνώριση και η προώθηση της άτυπης εκπαίδευσης. Οι βασικές συστάσεις που προέκυψαν από το σεμινάριο είναι να συνεχιστεί ο διάλογος των υπευθύνων για τη χάραξη της πολιτικής και να διευκολυνθεί η ανταλλαγή ορθών πρακτικών και η κοινή χρήση πόρων μεταξύ των επαγγελματιών που δραστηριοποιούνται στον τομέα της νεολαίας.

5. Επιλογεσ που εξεταστηκαν

5.1. Προσεγγίσεις και εργαλεία: Διάλογος για την πολιτική και συντονισμός

Ο διάλογος Ευρωπαϊκής Ένωσης και Καναδά μπορεί ασφαλώς να συμβάλει στην καλύτερη κατανόηση των στρατηγικών για την εκπαίδευση, την κατάρτιση και τη νεολαία, να προκαλέσει ανταλλαγές ορθών πρακτικών και τελικά να οδηγήσει στη λήψη μέτρων που θα έχουν άμεσο αντίκτυπο στους πολίτες.

Ωστόσο, ο διάλογος για την πολιτική ενδέχεται να μην μπορεί αφ’ εαυτού να προκαλέσει καινοτόμα διαπροσωπική συνεργασία από τη βάση προς τα επάνω ή ενίσχυση της υψηλής ποιότητας κινητικότητας των νέων και της βελτίωσης της πρόσβασης για τους νέους και τις οργανώσεις στην εμπειρία υπερατλαντικών ανταλλαγών. Απαιτούνται ειδικές δράσεις για την ενθάρρυνση και την υποστήριξη αυτής της δραστηριότητας.

5.2. Πιθανές εναλλακτικές λύσεις για ένα πρόγραμμα δαπανών

5.2.1. Ενσωμάτωση σε υπάρχοντα ή προτεινόμενα πλαίσια

Τα υπάρχοντα προγράμματα εκπαίδευσης και κατάρτισης όπως ο « Σωκράτης » και το « Leonardo da Vinci » έχουν σχεδιαστεί αποκλειστικά για το κοινό των κρατών μελών στο οποίο και απευθύνονται. Η διαδικασία για τη λήψη των αποφάσεων, η τυπολογία των ενεργειών και οι μηχανισμοί υλοποίησης δεν είναι κατάλληλοι για τη διμερή συνεργασία ΕΕ/Καναδά στους τομείς της τριτοβάθμιας εκπαίδευσης και της κατάρτισης. Το ίδιο ισχύει και για το μελλοντικό πρόγραμμα διά βίου μάθησης.

Το πρόγραμμα « Erasmus Mundus » αποσκοπεί στη βελτίωση της ποιότητας στην τριτοβάθμια εκπαίδευση της Ευρωπαϊκής Ένωσης και στην προώθησή της σε παγκόσμιο επίπεδο μέσω ενός συστήματος υποτροφιών για σπουδαστές και πανεπιστημιακούς από τρίτες χώρες. Το Erasmus Mundus δεν έχει σχεδιαστεί για διμερείς ανταλλαγές, ανάπτυξη διεθνών προγραμμάτων σπουδών και συνεργασία οργανισμών. Δεν αφορά την επαγγελματική κατάρτιση ή τη νεολαία και απευθύνεται στους πτυχιούχους, ενώ το προτεινόμενο πλαίσιο συνεργασίας με τον Καναδά επικεντρώνεται σε δραστηριότητες προπτυχιακού επιπέδου.

Τα άλλα εξωτερικά προγράμματα είναι εξίσου ακατάλληλα για την επίτευξη των στόχων της διμερούς συνεργασίας ΕΕ/Καναδά που προτείνεται στο παρόν.

Αν και το τρέχον πρόγραμμα Νεολαία (και, εάν εγκριθεί, το μελλοντικό πρόγραμμα Νεολαία σε δράση) επιτρέπει, κατ’ αρχήν, τη συνεργασία με τρίτες χώρες, η συνεργασία αυτή είναι περιορισμένη σε εύρος και απευθύνεται κυρίως στις γειτονικές χώρες. Ούτε αυτό το πρόγραμμα έχει σχεδιαστεί για διμερή συνεργασία. Επομένως, η προτεινόμενη διμερής συμφωνία ΕΕ/Καναδά θα συμπληρώσει το πρόγραμμα αυτό.

5.2.2. Ανανέωση της συμφωνίας και επέκταση του πεδίου εφαρμογής του παρόντος προγράμματος

Η προτεινόμενη συμφωνία και το πλαίσιο συνεργασίας που θα θεσπιστεί μέσω αυτής δεν αποτελεί ριζική απομάκρυνση από την παρούσα συνεργασία. Ωστόσο, θα ανταποκριθεί στους στόχους της ατζέντας εταιρικής σχέσης ΕΕ-Καναδά με την ενίσχυση των δυνατοτήτων για ανταλλαγές, θα προσφέρει καλύτερη πρόσβαση σε όλους τους πιθανούς δικαιούχους και θα παρέχει ένα νέο πλαίσιο για συνεργασία στον τομέα της νεολαίας.

Για τις ενέργειες στο πλαίσιο της συμφωνίας θα ληφθούν υπόψη τα διδάγματα από την εμπειρία του παρελθόντος με τη διαφοροποίηση μεταξύ της τριτοβάθμιας εκπαίδευσης και της επαγγελματικής κατάρτισης, την αξιοποίηση της αριστείας και τη βελτίωση των ανταλλαγών σπουδαστών και νέων.

Από την αξιολόγηση διαπιστώθηκε ότι ο μικρός προϋπολογισμός του παρόντος προγράμματος περιόρισε τον αντίκτυπο που θα μπορούσε να έχει το πρόγραμμα στην τριτοβάθμια εκπαίδευση και δεν επέτρεψε την ανάπτυξη σημαντικών συνεργασιών στον τομέα της επαγγελματικής κατάρτισης. Το πλαίσιο συνεργασίας που πρόκειται να δημιουργηθεί από την προτεινόμενη συμφωνία θα αυξήσει τον προϋπολογισμό από 0,8 εκατ. EUR σε 2 εκατ. EUR ετησίως κατά μέσο όρο.

5.3. Αξιολόγηση του θετικού και του αρνητικού αντικτύπου των επιλογών που εξετάστηκαν

Όσον αφορά την επίτευξη των στόχων, οι ενέργειες που προβλέπονται στη συμφωνία θα έχουν θετικό αντίκτυπο, τόσο βραχυπρόθεσμα όσο και μακροπρόθεσμα, στους νέους καθώς και στα ιδρύματα και τους οργανισμούς που ασχολούνται με ζητήματα τριτοβάθμιας εκπαίδευσης, κατάρτισης και νεολαίας.

Η διατλαντική κινητικότητα θα προσφέρει στους συμμετέχοντες πολύτιμη εμπειρία, η οποία θα τους βοηθήσει να ενσωματωθούν καλύτερα στη σημερινή κοινωνία και στην οικονομία της γνώσης. Η συνεργασία των ιδρυμάτων θα τα βοηθήσει να βελτιώσουν τα προγράμματα σπουδών τους και τις μεθόδους διδασκαλίας τους μέσω της ανταλλαγής ορθών πρακτικών και της από κοινού ανάπτυξης νέων προσεγγίσεων. Μακροπρόθεσμα, η συνεργασία θα συμβάλει στη διατήρηση του πολύ καλού επιπέδου κατανόησης που υπάρχει μεταξύ της Ευρωπαϊκής Ένωσης και του Καναδά.

Δεν υπάρχει σύγκρουση μεταξύ των εκφάνσεων που θα έχει ο αντίκτυπος από κοινωνική, οικονομική ή περιβαλλοντική σκοπιά.

5.4. Οι λόγοι που οδήγησαν στην παρούσα επιλογή

Είναι γενικά αποδεκτό ότι η τριτοβάθμια εκπαίδευση πρέπει να παραμείνει βασικό συστατικό στοιχείο της συμφωνίας. Ταυτόχρονα, οι ενέργειες που προβλέπονται στη συμφωνία θα προσφέρουν την ευκαιρία σε οργανισμούς επαγγελματικής εκπαίδευσης και κατάρτισης να πάρουν μέρος σε διατλαντικές συνεργασίες τις οποίες δεν θα μπορούσαν να επιτύχουν διαφορετικά. Η συμφωνία θα διευρύνει επίσης το πεδίο εφαρμογής ώστε να καλυφθούν ενέργειες που αφορούν τη νεολαία, επιδιώκοντας την ανάπτυξη μιας νέας συνεργασίας μεταξύ Ευρωπαϊκής Ένωσης και Καναδά στον τομέα της άτυπης εκπαίδευσης για τους νέους.

Στο πλαίσιο της διά βίου κατάρτισης και με σκοπό να ενισχυθεί η διάσταση των σχέσεων ΕΕ/Καναδά σε επίπεδο ατόμων, οι ενέργειες συνεργασίας θα είναι ανοιχτές και στους νέους επαγγελματίες, κυρίως εκτός της πανεπιστημιακής κοινότητας και της δημόσιας διοίκησης, οι οποίοι επιθυμούν να παρακολουθήσουν σπουδές ή κατάρτιση σε τομείς που συνδέονται ιδιαίτερα με τη σχέση ΕΕ/Καναδά, και οι οποίοι θα προσδιοριστούν στο πλαίσιο διαβουλεύσεων με τις καναδικές αρχές.

Ο αντίκτυπος της συμφωνίας στα σχετικά συστήματα θα βελτιωθεί με την εισαγωγή σχεδίων με γνώμονα την πολιτική, καθώς και με ενέργειες που θα απευθύνονται στους νέους. Τα σχέδια αυτά θα αποσκοπούν στην αύξηση της γνώσης και στην ανταλλαγή ορθών πρακτικών όσον αφορά τη διά βίου κατάρτιση που είναι κοινού ενδιαφέροντος για την Ευρωπαϊκή Ένωση και τις χώρες εταίρους και των οποίων ο αντίκτυπος είναι πιθανόν να υπερβεί το πλαίσιο της άμεσης εφαρμογής τους .

6. Νομικά στοιχεία της πρότασης

6.1. Νομική βάση

Η πρόταση βασίζεται στα άρθρα 149, 150 και 300 της Συνθήκης.

6.2. Επικουρικότητα και αναλογικότητα

Η συμφωνία θα συμπληρώσει τα διμερή σχέδια συνεργασίας μεταξύ των κρατών μελών και του Καναδά προτείνοντας ένα πολύπλευρο πλαίσιο συνεργασίας. Θα σεβαστεί απόλυτα την αρμοδιότητα των κρατών μελών αφήνοντάς τους την πρωτοβουλία επιλογής των ιδρυμάτων και των οργανισμών-στόχων. Η προτεινόμενη συμφωνία δεν προβλέπει καμιά ρυθμιστική προσέγγιση η οποία θα μπορούσε να έρθει σε σύγκρουση με την αποκλειστική αρμοδιότητα των κρατών μελών στον τομέα αυτόν.

Η προβλεπόμενη συμφωνία θα έχει μικρό κόστος αλλά σημαντικό δυνητικό αντίκτυπο. Η αναλογικότητα είναι εξασφαλισμένη.

7. Περιγραφή της παρέμβασης

Η συμφωνία θα επιδιώξει τους στόχους της μέσω των ακόλουθων ενεργειών:

7.1. Ενέργειες τριτοβάθμιας εκπαίδευσης και κατάρτισης

Το κοινό-στόχος της ενέργειας αυτής θα είναι τα ιδρύματα και οι οργανισμοί τριτοβάθμιας εκπαίδευσης και επαγγελματικής κατάρτισης και το προσωπικό, οι σπουδαστές και οι καταρτιζόμενοί τους. Η ενέργεια θα ανταποκρίνεται σε δύο ειδικούς στόχους, δηλαδή θα συμβάλει στην ανάπτυξη των ιδρυμάτων και των οργανισμών τριτοβάθμιας εκπαίδευσης και επαγγελματικής κατάρτισης, καθώς και στην αύξηση της κινητικότητας προσωπικού, σπουδαστών και καταρτιζόμενων.

Αυτό το είδος σχεδίων θα είναι σε μεγάλο βαθμό η συνέχιση του είδους των κοινών σχεδίων που χρηματοδοτούνται αυτή τη στιγμή. Τα σχέδια κοινοπραξιών θα έχουν ως επίκεντρό τους τους σημαντικότερους τομείς προτεραιότητας για τη συνεργασία ΕΕ/Καναδά, οι οποίοι θα προσδιοριστούν στο πλαίσιο διαβουλεύσειων με τις καναδικές αρχές.

Επίσης στο πλαίσιο της ενέργειας αυτής, τα σχέδια κοινοπραξιών που θα αποδειχτεί ότι έχουν πολύ υψηλή ποιότητα θα μπορέσουν να λάβουν περαιτέρω χρηματοοικονομική υποστήριξη στο τέλος της αρχικής περιόδου των 3 ή 4 ετών με αποκλειστικό στόχο τη χρηματοδότηση πρόσθετων ευκαιριών για την κινητικότητα των σπουδαστών. Το μέτρο αυτό θα βελτιώσει το κύρος της ενέργειας, δίνοντας έμφαση στην αριστεία. Έτσι θα αυξηθούν τα κίνητρα των χρηματοδοτούμενων σχεδίων για την παράδοση και τη συμβολή στη βιωσιμότητα των καλής ποιότητας σχεδίων για την κινητικότητα.

7.2. Ενέργειες για τη νεολαία

Το κοινό-στόχος αυτού του μέτρου θα είναι οι δομές και οι οργανισμοί που ασχολούνται με τη νεολαία, καθώς και οι διοργανωτές δραστηριοτήτων για νέους και επίκεντρο των δραστηριοτήτων θα είναι:

α) διευκόλυνση του διαλόγου και ανταλλαγή βέλτιστων πρακτικών καθώς επίσης και κοινή χρήση εργαλείων για μεθοδολογία σχετική με ενέργειες που αφορούν τη νεολαία μεταξύ των φορέων χάραξης πολιτικής, των επαγγελματιών που δραστηριοποιούνται στον τομέα της νεολαίας, των οργανώσεων νεολαίας και άλλων δομών αρμόδιων για θέματα νεολαίας, συμπεριλαμβανομένης της κινητικότητας της νεολαίας. Οι δραστηριότητες αυτές θα περιλαμβάνουν σεμινάρια, κύκλους κατάρτισης, παρατήρηση-παρακολούθηση εν ώρα εργασίας και επισκέψεις μελέτης για συγκεκριμένα θέματα, π.χ. πολιτιστική ποικιλομορφία, εθελοντισμός και αναγνώριση της άτυπης μάθησης.

β) δημιουργία βιώσιμων νέων πολύπλευρων εταιρικών σχέσεων και δικτύων με σκοπό την περαιτέρω συνεργασία και την κινητικότητα της νεολαίας μεταξύ των συμμετεχόντων οργανισμών, μέσω συναντήσεων, διαδικτυακών φορέων, ανταλλαγής πληροφοριών κ.λπ.

7.3. Συμπληρωματικές ενέργειες

Στο πλαίσιο αυτής της ενέργειας μπορεί να χορηγηθεί υποστήριξη σε μέτρα προσανατολισμένα στην πολιτική. Το κοινό-στόχος αυτών των προσανατολισμένων στην πολιτική μέτρων θα είναι οι οργανισμοί που ασχολούνται με την τριτοβάθμια εκπαίδευση και την επαγγελματική κατάρτιση. Τα μέτρα αυτά θα επιδιώκουν την επίτευξη του ειδικού στόχου της βελτίωσης της συνεργασίας μεταξύ της ΕΕ και του Καναδά όσον αφορά την ανάπτυξη της τριτοβάθμιας εκπαίδευσης και της επαγγελματικής κατάρτισης με επίκεντρο τα θέματα προτεραιότητας. Μακροπρόθεσμα, τα μέτρα αυτά θα έχουν αντίκτυπο στην ανάπτυξη της σχετικής πολιτικής και των σχετικών συστημάτων. Στην κατηγορία αυτή οι δραστηριότητες θα μπορούσαν να περιλαμβάνουν μελέτες, διαλέξεις, σεμινάρια, ομάδες εργασίας και ενέργειες συγκριτικής αξιολόγησης.

Στο πλαίσιο αυτής της ενέργειας μπορεί να χορηγείται στήριξη για την κινητικότητα επαγγελματιών, κυρίως εκτός των πανεπιστημίων και της δημόσιας διοίκησης (υπεύθυνοι για τη λήψη αποφάσεων, εκπρόσωποι κοινωνικών εταίρων, δημοσιογράφοι κ.λπ.), οι οποίοι επιθυμούν να παρακολουθήσουν σπουδές ή κατάρτιση σε τομείς που συνδέονται ιδιαίτερα με τη σχέση ΕΕ/Καναδά και οι οποίοι θα προσδιοριστούν στο πλαίσιο διαβουλεύσεων με τις καναδικές αρχές.

Μπορεί επίσης να χορηγείται οικονομική στήριξη σε ενώσεις αποφοίτων οι οποίοι συμμετείχαν σε ανταλλαγές που πραγματοποιήθηκαν από τις κοινοπραξίες συνεργασίας ΕΚ/Καναδά στους τομείς της τριτοβάθμιας εκπαίδευσης και της επαγγελματικής κατάρτισης.

8. Δημοσιονομικές επιπτώσεις

Το κόστος των προτεινόμενων ενεργειών θα είναι 17,4 εκατ. EUR κατ’ ανώτατο όριο (1 εκατ. EUR από τα οποία προορίζεται για ενέργειες στον τομέα της νεολαίας) για μια περίοδο οκτώ ετών (2006-2013), με την προϋπόθεση ότι θα διατεθούν τα κεφάλαια συγχρηματοδότησης από τον Καναδά.

Η συμφωνία περιλαμβάνει μια ρήτρα επανεξέτασης, η οποία επιτρέπει τον αναπροσανατολισμό των δραστηριοτήτων και, επομένως, την επαναξιολόγηση του προϋπολογισμού που διατίθεται για τη συμφωνία εντός των ορίων της δημοσιονομικής προοπτικής.

8.1. Αιτιολόγηση της αύξησης του προϋπολογισμού

Όπως αναφέρεται στο σημείο 5.2, ο μικρός προϋπολογισμός του παρόντος προγράμματος περιόρισε το δυνητικό αντίκτυπο του προγράμματος στην τριτοβάθμια εκπαίδευση και δεν επέτρεψε την ανάπτυξη σημαντικών συνεργασιών στον τομέα της επαγγελματικής κατάρτισης.

8.2. Κοστολόγηση - Ποσά αναφοράς για τον υπολογισμό του κόστους

Το παρόν τμήμα βασίζεται στις τρέχουσες υποθέσεις σχετικά με τη λειτουργία των διάφορων ενεργειών που προβλέπονται στη συμφωνία. Ωστόσο, η οριστική κοστολόγηση θα εξαρτηθεί από την ετήσια χρηματοδότηση που θα είναι πραγματικά διαθέσιμη και τις ακριβείς μορφές εφαρμογής των ενεργειών, οι οποίες δεν έχουν ακόμα καθοριστεί επακριβώς από τα συμβαλλόμενα μέρη.

8.2.1. Ενέργειες στον τομέα της τριτοβάθμιας εκπαίδευσης και της κατάρτισης

Κοινοπραξίες: 138.000 € από τα οποία 120.000 € είναι επιχορηγήσεις κινητικότητας (1000 € EUR το μήνα + 1000 EUR για έξοδα ταξιδιού ανά σπουδαστή για μια μέση περίοδο σπουδών 4 μηνών για 24 σπουδαστές συνολικά) και 18.000 EUR είναι κατ' αποκοπή ποσά για τους εταίρους των κοινοπραξιών. Όταν τα σχέδια δεν περιλαμβάνουν κινητικότητα, η μέση επιχορήγηση είναι 100.000 ευρώ.

Αριστεία: 100.000 € για τις πρόσθετες ευκαιρίες κινητικότητας (1000 € το μήνα + 1000 € για το ταξίδι ανά σπουδαστή για μέσες περιόδους σπουδών 4 μηνών για συνολικά 20 σπουδαστές).

8.2.2. Νεολαία

Ανταλλαγή βέλτιστων πρακτικών, πολύπλευρες συνεργασίες και δίκτυα: ο υπολογισμός βασίζεται σε μέσο κόστος 20.000 € ανά σχέδιο. Η συνεισφορά της ΕΕ θα καλύπτει κυρίως τα έξοδα ταξιδιού για τους συμμετέχοντες από την ΕΕ, καθώς και το κόστος που συνδέεται με τη φιλοξενία της δραστηριότητας στην ΕΕ (κυρίως διαμονή και ημερήσιες αποζημιώσεις).

8.2.3. Συμπληρωματικές ενέργειες

Μέτρα με γνώμονα την πολιτική: 100.000 €

Ατομικές επιχορηγήσεις κινητικότητας: 32.000 € (5.000 ευρώ το μήνα + 2.000 € για έξοδα ταξιδιού ανά υπότροφο για μια μέση περίοδο 6 μηνών)

Η χρηματοδότηση για την ένωση αποφοίτων εκτιμάται στα 15.000 ευρώ ετησίως.

8.3. Επιδιωκόμενα αποτελέσματα

Οι προβλεπόμενες ενέργειες θα υποστηρίξουν 210 σχέδια περίπου για μια περίοδο οκτώ ετών (βλ. λεπτομέρειες στο σημείο 8 του δημοσιονομικού δελτίου). 4.430 πολίτες από την ΕΕ και τον Καναδά θα συμμετάσχουν σε δραστηριότητες κινητικότητας καθ’ όλη τη διάρκεια της συμφωνίας.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,

την πρόταση της Επιτροπής[2],

Εκτιμώντας τα ακόλουθα:

1. Με την απόφαση της 24ης Οκτωβρίου 2005 το Συμβούλιο εξουσιοδότησε την Επιτροπή να διαπραγματευτεί με την κυβέρνηση του Καναδά μια συμφωνία για την ανανέωση του προγράμματος συνεργασίας στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας.

2. Η Επιτροπή διαπραγματεύτηκε εξ ονόματος της Κοινότητας τη συμφωνία με την κυβέρνηση του Καναδά σύμφωνα με τις οδηγίες του παραρτήματος της απόφασης του Συμβουλίου που εξουσιοδοτούσε την Επιτροπή να διαπραγματευτεί με την κυβέρνηση του Καναδά μια συμφωνία για την ανανέωση του προγράμματος συνεργασίας στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας.

3. Η Κοινότητα και η κυβέρνηση του Καναδά αναμένουν ότι θα αποκτήσουν αμοιβαία οφέλη από τη συνεργασία αυτή, η οποία πρέπει, από την πλευρά της Κοινότητας, να είναι συμπληρωματική προς τα διμερή προγράμματα μεταξύ των κρατών μελών και της κυβέρνησης του Καναδά και να προσφέρει μια ευρωπαϊκή προστιθέμενη αξία·

4. Είναι αναγκαίο να υπογραφεί η συμφωνία που διαπραγματεύτηκε η Επιτροπή εν όψει της πιθανής σύναψής της σε μεταγενέστερη ημερομηνία.

ΑΠΟΦΑΣΙΖΕΙ:

Άρθρο μόνο

1. Με την επιφύλαξη της υπογραφής της συμφωνίας σε μεταγενέστερο στάδιο, ο Πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδιο(-α) να υπογράψει(-ουν), εξ ονόματος της Κοινότητας, τη συμφωνία μεταξύ της Ευρωπαϊκής Κοινότητας και της κυβέρνησης του Καναδά για την ανανέωση του προγράμματος συνεργασίας στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας.

2. Το κείμενο της συμφωνίας επισυνάπτεται στην παρούσα απόφαση

Βρυξέλλες,

Για το Συμβούλιο

Ο Πρόεδρος

2006/0096 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη σύναψη της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,

την πρόταση της Επιτροπής[3]

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

5. Με την απόφαση της 24ης Οκτωβρίου 2005 το Συμβούλιο εξουσιοδότησε την Επιτροπή να διαπραγματευτεί με την κυβέρνηση του Καναδά μια συμφωνία για την ανανέωση του προγράμματος συνεργασίας στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας.

6. Η Επιτροπή διαπραγματεύτηκε εξ ονόματος της Κοινότητας τη συμφωνία με την κυβέρνηση του Καναδά σύμφωνα με τις οδηγίες του παραρτήματος της απόφασης του Συμβουλίου που εξουσιοδοτούσε την Επιτροπή να διαπραγματευτεί με την κυβέρνηση του Καναδά μια συμφωνία για την ανανέωση του προγράμματος συνεργασίας στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας.

7. Η Κοινότητα και η κυβέρνηση του Καναδά αναμένουν ότι θα αποκτήσουν αμοιβαία οφέλη από τη συνεργασία αυτή, η οποία πρέπει, από την πλευρά της Κοινότητας, να είναι συμπληρωματική προς τα διμερή προγράμματα μεταξύ των κρατών μελών και του Καναδά και να προσφέρει μια ευρωπαϊκή προστιθέμενη αξία.

8. Η συμφωνία αυτή υπεγράφη εξ ονόματος της Κοινότητας στις .......... , με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση …/…/EΚ του Συμβουλίου της …….

9. Η συμφωνία κρίνεται σκόπιμο να εγκριθεί,

ΑΠΟΦΑΣΙΖΕΙ:

Άρθρο 1

1. Η συμφωνία μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας εγκρίνεται εξ ονόματος της Κοινότητας.

2. Το κείμενο της συμφωνίας επισυνάπτεται στην παρούσα απόφαση.

Άρθρο 2

Η αντιπροσωπεία της Ευρωπαϊκής Κοινότητας στη Μικτή Επιτροπή που αναφέρει το άρθρο 6 της συμφωνίας αποτελείται από έναν εκπρόσωπο της Επιτροπής, επικουρούμενο από έναν εκπρόσωπο από κάθε κράτος μέλος.

Άρθρο 3

Ο Πρόεδρος του Συμβουλίου εξουσιοδοτείται να ορίσει το πρόσωπο που θα είναι αρμόδιο να προβεί στην κοινοποίηση που προβλέπεται στο άρθρο 12 παράγραφος 1 της συμφωνίας.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΜΦΩΝΙΑ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΗΣ ΚΥΒΕΡΝΗΣΗΣ ΤΟΥ ΚΑΝΑΔΑ ΜΕ ΤΗΝ ΟΠΟΙΑ ΘΕΣΠΙΖΕΤΑΙ ΠΛΑΙΣΙΟ ΣΥΝΕΡΓΑΣΙΑΣ ΣΤΟΥΣ ΤΟΜΕΙΣ ΤΗΣ ΤΡΙΤΟΒΑΘΜΙΑΣ ΕΚΠΑΙΔΕΥΣΗΣ, ΤΗΣ ΚΑΤΑΡΤΙΣΗΣ ΚΑΙ ΤΗΣ ΝΕΟΛΑΙΑΣ

Η ΕΥΡΩΠΑΪΚΗ ΚΟΙΝΟΤΗΤΑ,

αφενός, και

Η ΚΥΒΕΡΝΗΣΗ ΤΟΥ ΚΑΝΑΔΑ,

αφετέρου,

αναφερόμενες στο εξής από κοινού ως "συμβαλλόμενα μέρη",

ΣΗΜΕΙΩΝΟΝΤΑΣ ότι η δήλωση για τις σχέσεις Ευρωπαϊκής Κοινότητας – Καναδά που εκδόθηκε από την Ευρωπαϊκή Κοινότητα και τα κράτη μέλη της και από την κυβέρνηση του Καναδά στις 22 Νοεμβρίου του 1990 αναφέρεται συγκεκριμένα στην ενίσχυση της αμοιβαίας συνεργασίας σε διάφορους τομείς που αφορούν άμεσα τη σημερινή και τη μελλοντική ευημερία των πολιτών τους, όπως οι ανταλλαγές και τα κοινά προγράμματα στον τομέα της εκπαίδευσης και του πολιτισμού, συμπεριλαμβανομένων των ανταλλαγών πανεπιστημιακών και νέων·

ΣΗΜΕΙΩΝΟΝΤΑΣ ότι η κοινή πολιτική Διακήρυξη και πρόγραμμα δράσης Καναδά-ΕΕ που εκδόθηκε στις 17 Δεκεμβρίου 1996 δηλώνει ότι, προκειμένου να ανανεωθούν οι δεσμοί τους οι βασισμένοι στους κοινούς πολιτισμούς και τις κοινές αξίες, τα συμβαλλόμενα μέρη θα ενθαρρύνουν τις επαφές μεταξύ των πολιτών τους σε κάθε επίπεδο, ειδικά μεταξύ της νεολαίας τους· και ότι το κοινό πρόγραμμα δράσης που επισυνάπτεται στη Διακήρυξη ενθαρρύνει τα συμβαλλόμενα μέρη να ενισχύσουν περαιτέρω τη συνεργασία τους μέσω της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πρόγραμμα συνεργασίας στους τομείς της τριτοβάθμιας εκπαίδευσης και της κατάρτισης και η οποία επικυρώθηκε το 1996·

ΣΗΜΕΙΩΝΟΝΤΑΣ ότι η ατζέντα εταιρικής σχέσης ΕΕ-Καναδά που εκδόθηκε στις 18 Μαρτίου 2004 κατά τη Σύνοδο Κορυφής ΕΕ-Καναδά αναφέρεται στην ανάγκη να επιδιωχθούν νέοι τρόποι ενθάρρυνσης των δεσμών μεταξύ των λαών των δύο πλευρών, ειδικότερα με τη διεύρυνση του πεδίου των προγραμμάτων ανταλλαγών μεταξύ Καναδά και Ευρωπαϊκής Κοινότητας όσον αφορά τους νέους και με τη διερεύνηση τρόπων ενίσχυσης και διεύρυνσης του πεδίου της συνεργασίας ΕΚ-Καναδά κατά την ανανέωση της συμφωνίας μεταξύ της Ευρωπαϊκής Κοινότητας και της κυβέρνησης του Καναδά για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της κατάρτισης, που επικυρώθηκε τον Μάρτιο του 2001·

ΣΗΜΕΙΩΝΟΝΤΑΣ ότι η κοινή Διακήρυξη που εκδόθηκε στη Σύνοδο Κορυφής ΕΕ-Καναδάς στις 19 Ιουνίου 2005 αναφέρεται περαιτέρω στην πρόθεση των ηγετών της ΕΕ και του Καναδά να ανανεώσουν, να ενισχύσουν και να διευρύνουν το πεδίο της συμφωνίας για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της κατάρτισης, που επικυρώθηκε το 2001, ειδικότερα μέσω της προσθήκης της συνεργασίας στον τομέα της νεολαίας, να ενισχύσουν την ακαδημαϊκή συνεργασία και τις υπερατλαντικές ανταλλαγές μεταξύ των πολιτών μας·

ΕΧΟΝΤΑΣ ΥΠ’ ΟΨΗ τον πλήρη σεβασμό των αρμοδιοτήτων των κρατών μελών της Ευρωπαϊκής Κοινότητας και των νομοθετικών εξουσιών των επαρχιών και των εδαφών του Καναδά στους τομείς της εκπαίδευσης και της κατάρτισης, καθώς και της αυτονομίας των ιδρυμάτων τριτοβάθμιας εκπαίδευσης και κατάρτισης·

ΕΧΟΝΤΑΣ ΥΠ’ ΟΨΗ ότι η έγκριση και η εφαρμογή των συμφωνιών του 1996 και του 2001 για την τριτοβάθμια εκπαίδευση και την κατάρτιση υλοποιούν τις υποχρεώσεις των Διακηρύξεων ΕΕ-Καναδά· και ότι η συνεργασία είναι ιδιαίτερα θετική για αμφότερα τα συμβαλλόμενα μέρη·

ΑΝΑΓΝΩΡΙΖΟΝΤΑΣ την κρίσιμη συμβολή της τριτοβάθμιας εκπαίδευσης και της κατάρτισης στην ανάπτυξη ανθρώπινου δυναμικού ικανού να συμμετέχει στην παγκόσμια οικονομία της γνώσης·

ΑΠΟΔΕΧΟΜΕΝΕΣ ότι η συνεργασία στους τομείς της τριτοβάθμιας εκπαίδευσης, της κατάρτισης και της νεολαίας πρέπει να συμπληρώνει άλλες σχετικές πρωτοβουλίες συνεργασίας μεταξύ της Ευρωπαϊκής Κοινότητας και του Καναδά·

ΑΝΑΓΝΩΡΙΖΟΝΤΑΣ τη σημασία του συνυπολογισμού των εργασιών που πραγματοποιούνται στον τομέα της τριτοβάθμιας εκπαίδευσης και της κατάρτισης από τους διεθνείς οργανισμούς που δραστηριοποιούνται σε αυτούς τους τομείς όπως ο ΟΟΣΑ, η ΟΥΝΕΣΚΟ και το Συμβούλιο της Ευρώπης·

ΑΝΑΓΝΩΡΙΖΟΝΤΑΣ ότι τα συμβαλλόμενα μέρη έχουν κοινό συμφέρον για συνεργασία στους τομείς της τριτοβάθμιας εκπαίδευσης, της κατάρτισης και της νεολαίας, στο πλαίσιο της ευρύτερης συνεργασίας που υπάρχει μεταξύ της Ευρωπαϊκής Κοινότητας και του Καναδά·

ΠΡΟΣΔΟΚΩΝΤΑΣ να αποκομίσουν αμοιβαίο όφελος από τη συνεργασία στους τομείς της τριτοβάθμιας εκπαίδευσης, της κατάρτισης και της νεολαίας·

ΑΠΟΔΕΧΟΜΕΝΕΣ την ανάγκη να διευθυνθεί η πρόσβαση στις δραστηριότητες που υποστηρίζονται από την παρούσα συμφωνία, ιδίως τις δραστηριότητες στον τομέα της επαγγελματικής κατάρτισης και της νεολαίας·

ΕΠΙΘΥΜΩΝΤΑΣ να ανανεωθεί η βάση για τη συνέχιση της συνεργασίας στους τομείς της τριτοβάθμιας εκπαίδευσης και της κατάρτισης·

ΣΥΜΦΩΝΗΣΑΝ ΤΑ ΑΚΟΛΟΥΘΑ:

ΑΡΘΡΟ 1

Σκοπός

Η παρούσα συμφωνία θεσπίζει πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας μεταξύ της Ευρωπαϊκής Κοινότητας και του Καναδά.

ΑΡΘΡΟ 2

Ορισμοί

Για τους σκοπούς της παρούσας συμφωνίας:

1. ως "ίδρυμα τριτοβάθμιας εκπαίδευσης" νοείται κάθε ίδρυμα το οποίο, σύμφωνα με τους ισχύοντες νόμους ή πρακτικές του κάθε συμβαλλόμενου μέρους, προσφέρει τίτλους ή διπλώματα τριτοβάθμιας εκπαίδευσης, όποια και αν είναι η επωνυμία του εν λόγω ιδρύματος·

2. ως "ίδρυμα κατάρτισης" νοείται κάθε είδος δημόσιου, ημιδημόσιου ή ιδιωτικού οργανισμού, ο οποίος, ανεξάρτητα από την επωνυμία που φέρει, σύμφωνα με την εφαρμοστέα νομοθεσία και πρακτική του κάθε συμβαλλόμενου μέρους, σχεδιάζει ή αναλαμβάνει επαγγελματική εκπαίδευση ή κατάρτιση, περαιτέρω επαγγελματική κατάρτιση, επαναληπτική επαγγελματική κατάρτιση ή εκ νέου κατάρτιση που καταλήγει σε τίτλους αναγνωρισμένους από τις αρμόδιες αρχές·

3. ως "σπουδαστές" νοούνται όλα εκείνα τα πρόσωπα που παρακολουθούν μαθήματα ή προγράμματα εκπαίδευσης ή κατάρτισης τα οποία τυγχάνουν διαχείρισης από τριτοβάθμια ιδρύματα εκπαίδευσης ή ιδρύματα κατάρτισης όπως ορίζονται στο παρόν άρθρο, και τα οποία αναγνωρίζονται ή ενισχύονται οικονομικά από τις αρμόδιες αρχές·

4. ως “νεολαία” νοούνται οι τομείς των δραστηριοτήτων που συνδέονται με την ανεπίσημη και άτυπη εκπαίδευση όπου συμμετέχουν οργανώσεις νεολαίας και άλλες ενώσεις νεολαίας καθώς επίσης και εργαζομένοι που δραστηριοποιούνται στον τομέα της νεολαίας, ηγετικά στελέχη και άλλοι παράγοντες που εργάζονται για τους νέους ή συνεργάζονται με αυτούς.

ΑΡΘΡΟ 3

Στόχοι

1. Οι γενικοί στόχοι της παρούσας συμφωνίας είναι οι εξής:

α) Προώθηση της αμοιβαίας κατανόησης μεταξύ των λαών της Ευρωπαϊκής Κοινότητας και του Καναδά, καθώς και της ευρύτερης γνώσης των γλωσσών, των πολιτισμών και των θεσμών τους·

β) Βελτίωση της ποιότητας των ανθρώπινων πόρων τόσο στην Ευρωπαϊκή Κοινότητα όσο και στον Καναδά, διευκολύνοντας την απόκτηση των δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

2. Οι ειδικοί στόχοι της συμφωνίας είναι οι εξής:

α) Ενίσχυση μιας διάστασης προστιθέμενης αξίας τόσο της Ευρωπαϊκής Κοινότητας όσο και του Καναδά στην διατλαντική συνεργασία στους τομείς της τριτοβάθμιας εκπαίδευσης, της κατάρτισης και της νεολαίας·

β) Συμβολή στις διατλαντικές ανταλλαγές μεταξύ των πολιτών τόσο της Ευρωπαϊκής Ένωσης όσο και του Καναδά·

γ) Συμβολή στην ανάπτυξη των ιδρυμάτων τριτοβάθμιας εκπαίδευσης και κατάρτισης, καθώς και των δομών και των οργανισμών που αφορούν τη νεολαία·

δ) Προώθηση ή/και ενίσχυση των συμπράξεων μεταξύ των συμμετόχων που δραστηριοποιούνται στους τομείς της τριτοβάθμιας εκπαίδευσης, της κατάρτισης και της νεολαίας στην Ευρωπαϊκή Κοινότητα και τον Καναδά·

ε) Συμβολή στην επαγγελματική ανάπτυξη των ατόμων επιτυγχάνοντας παράλληλα τους γενικούς στόχους της συμφωνίας·

στ) Ανάπτυξη ευκαιριών διαλόγου και ανταλλαγών σχετικά με την πολιτική για τη νεολαία και τις ενέργειες που αφορούν τη νεολαία.

3. Οι επιχειρησιακοί στόχοι της συμφωνίας είναι οι εξής:

α) Υποστήριξη της συνεργασίας μεταξύ των ιδρυμάτων τριτοβάθμιας εκπαίδευσης και κατάρτισης με σκοπό την προώθηση και την ανάπτυξη κοινών προγραμμάτων μελέτης ή/και κατάρτισης και κινητικότητας των σπουδαστών·

β) Ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, με την προώθηση της διαφάνειας, της αμοιβαίας αναγνώρισης των τίτλων και των περιόδων σπουδών και κατάρτισης και, εφόσον είναι απαραίτητο, της δυνατότητας μεταφοράς διδακτικών μονάδων·

γ) Υποστήριξη της συνεργασίας μεταξύ δημόσιων και ιδιωτικών οργανισμών που δραστηριοποιούνται στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας με σκοπό την ενθάρρυνση των συζητήσεων και των ανταλλαγών εμπειριών σε θέματα πολιτικής

δ) Υποστήριξη της διατλαντικής κινητικότητας των επαγγελματιών (συμπεριλαμβανομένων των εκπαιδευομένων επαγγελματιών) με σκοπό τη βελτίωση της αμοιβαίας κατανόησης και την πείρα όσον αφορά ζητήματα σχετικά με τις σχέσεις Ευρωπαϊκής Ένωσης/ Καναδά·

ε) Υποστήριξη της συνεργασίας μεταξύ των δομών και των οργανώσεων νεολαίας καθώς επίσης και των επαγγελματιών που δραστηριοποιούνται στον τομέα της νεολαίας, των ηγετικών στελεχών της νεολαίας και άλλων παραγόντων της νεολαίας νεολαίας με σκοπό την προώθηση των ανταλλαγών ορθών πρακτικών και την ανάπτυξη δικτύων.

ΑΡΘΡΟ 4

Αρχές

Η συνεργασία στο πλαίσιο της παρούσας συμφωνίας διεξάγεται βάσει των ακόλουθων αρχών:

10. Πλήρης σεβασμός των αρμοδιοτήτων των κρατών μελών της Ευρωπαϊκής Κοινότητας και των νομοθετικών εξουσιών των επαρχιών και των εδαφών του Καναδά στους τομείς της εκπαίδευσης και της κατάρτισης, καθώς και της αυτονομίας των ιδρυμάτων τριτοβάθμιας εκπαίδευσης και κατάρτισης·

11. Αμοιβαίο όφελος από τις δραστηριότητες που διεξάγονται βάσει της παρούσας συμφωνίας·

12. Ευρεία συμμετοχή από τα διάφορα κράτη μέλη της Ευρωπαϊκής Κοινότητας και τις επαρχίες και τα εδάφη του Καναδά·

13. Αναγνώριση της πλήρους πολιτιστικής, κοινωνικής και οικονομικής πολυμορφίας της Ευρωπαϊκής Κοινότητας και του Καναδά·

14. Ενίσχυση της συνεργασίας μεταξύ της Ευρωπαϊκής Κοινότητας και του Καναδά και της συμπληρωματικότητας με τα διμερή προγράμματα μεταξύ των κρατών μελών της Ευρωπαϊκής Κοινότητας και του Καναδά, καθώς επίσης και με άλλα προγράμματα και πρωτοβουλίες της Ευρωπαϊκής Κοινότητας και του Καναδά στους τομείς της τριτοβάθμιας εκπαίδευσης, της κατάρτισης και της νεολαίας.

ΑΡΘΡΟ 5

Συνεργασία

Επιδιώκεται η συνεργασία μέσω των ενεργειών που περιγράφονται στο παράρτημα, το οποίο αποτελεί αναπόσπαστο τμήμα της παρούσας συμφωνίας.

ΑΡΘΡΟ 6

Μικτή επιτροπή

1. Συνιστάται μικτή επιτροπή. Θα περιλαμβάνει εκπροσώπους κάθε συμβαλλόμενου μέρους.

2. Τα καθήκοντα της μικτής επιτροπής είναι τα ακόλουθα:

α) Ανασκόπηση των δραστηριοτήτων συνεργασίας που προβλέπονται από την παρούσα συμφωνία·

β) Υποβολή εκθέσεων προς τα συμβαλλόμενα μέρη σχετικά με το επίπεδο, την κατάσταση και την αποτελεσματικότητα της συνεργασίας σύμφωνα με τους στόχους και τις αρχές της παρούσας συμφωνίας·

γ) Κοινή χρήση πληροφοριών για τις πρόσφατες εξελίξεις, τις πολιτικές, τις νέες τάσεις ή τις καινοτόμες πρακτικές τις σχετικές με την τριτοβάθμια εκπαίδευση, την κατάρτιση και τη νεολαία.

3. Η μικτή επιτροπή προσπαθεί να συνεδριάζει μια φορά το χρόνο. Οι ετήσιες συνεδριάσεις διεξάγονται εκ περιτροπής στην Ευρωπαϊκή Κοινότητα και στον Καναδά. Άλλες συνεδριάσεις μπορούν να διεξάγονται μετά από αμοιβαία συμφωνία.

4. Οι αποφάσεις της μικτής επιτροπής λαμβάνονται συναινετικά. Τα πρακτικά πρέπει να εγκρίνονται από τα πρόσωπα που επιλέγονται από κάθε πλευρά για την από κοινού προεδρία της συνεδρίασης και, μαζί με την έκθεση, τίθενται στην διάθεση της μικτής επιτροπής συνεργασίας που έχει συσταθεί στο πλαίσιο της συμφωνίας-πλαισίου του 1976 για την εμπορική και οικονομική συνεργασία μεταξύ της Ευρωπαϊκής Κοινότητας και του Καναδά καθώς επίσης και των αρμόδιων Υπουργών κάθε συμβαλλόμενου μέρους.

ΑΡΘΡΟ 7

Παρακολούθηση και αξιολόγηση

Η συνεργασία παρακολουθείται και αξιολογείται κατάλληλα στη βάση συνεργασίας επιτρέποντας έτσι, ανάλογα με τις ανάγκες, τον επαναπροσανατολισμό των δραστηριοτήτων συνεργασίας λαμβάνοντας υπόψη τυχόν ανάγκες ή ευκαιρίες που εμφανίζονται κατά τη διάρκεια της εφαρμογής τους.

ΑΡΘΡΟ 8

Χρηματοδότηση

1. Η συνεργασία υπόκειται στη διαθεσιμότητα πόρων καθώς και στις νομοθετικές και κανονιστικές διατάξεις, τις πολιτικές και τα προγράμματα της Ευρωπαϊκής Κοινότητας και του Καναδά. Η χρηματοδότηση πραγματοποιείται βάσει ίσης συγχρηματοδότησης εκ μέρους των συμβαλλομένων μερών.

2. Κάθε συμβαλλόμενο μέρος χορηγεί κονδύλια απευθείας προς όφελος των εξής:

- για την Ευρωπαϊκή Κοινότητα, των πολιτών ενός από τα κράτη μέλη της Ευρωπαϊκής Κοινότητας ή των προσώπων που αναγνωρίζονται από ένα κράτος μέλος ότι έχουν την επίσημη ιδιότητα του μόνιμου κατοίκου·

- για τον Καναδά, των πολιτών και των μόνιμων κατοίκων του όπως καθορίζεται από την καναδική νομοθεσία.

3 Οι δαπάνες της μικτής επιτροπής ή εξ ονόματός της επιβαρύνουν το συμβαλλόμενο μέρος έναντι του οποίου είναι υπόλογο το μέλος που πραγματοποίησε τις δαπάνες. Οι δαπάνες που συνδέονται άμεσα με τις συνεδριάσεις της μικτής επιτροπής, εκτός από τα οδοιπορικά και τα έξοδα διανομής, επιβαρύνουν το συμβαλλόμενο μέρος υποδοχής.

ΑΡΘΡΟ 9

Είσοδος προσωπικού

Κάθε συμβαλλόμενο μέρος λαμβάνει όλα τα λογικά μέτρα και καταβάλλει κάθε δυνατή προσπάθεια για να διευκολύνει την είσοδο και την έξοδο από το έδαφός του προσωπικού, σπουδαστών, υλικού και εξοπλισμού του άλλου συμβαλλόμενου μέρους που συνδέεται με τη συνεργασία ή που χρησιμοποιείται στη συνεργασία αυτή στο πλαίσιο της παρούσας συμφωνίας σύμφωνα με τους αντίστοιχους νόμους και τους κανονισμούς τους.

ΑΡΘΡΟ 10

Άλλες συμφωνίες

1. Η παρούσα συμφωνία δεν επηρεάζει τη συνεργασία που πραγματοποιείται σύμφωνα με άλλες συμφωνίες μεταξύ των συμβαλλόμενων μερών.

2. Η παρούσα συμφωνία δεν επηρεάζει τις υπάρχουσες ή μελλοντικές διμερείς συμφωνίες μεταξύ των επί μέρους κρατών μελών της Ευρωπαϊκής Κοινότητας και του Καναδά στους τομείς που καλύπτονται εν τω παρόντι.

ΑΡΘΡΟ 11

Εδαφική εφαρμογή της παρούσας συμφωνίας

Η παρoύσα συμφωvία εφαρμόζεται, αφεvός, στα εδάφη στα oπoία εφαρμόζεται η συvθήκη για τηv ίδρυση της Ευρωπαϊκής Κoιvότητας και υπό τoυς όρoυς πoυ πρoβλέπει η συvθήκη αυτή και, αφετέρoυ, στo έδαφoς του Καναδά.

ΑΡΘΡΟ 12

Τελικές ρήτρες

1. Κάθε συμβαλλόμενο μέρος κοινοποιεί στο άλλο εγγράφως τη συγκατάθεσή του να δεσμευθεί από την παρούσα συμφωνία. Η παρούσα συμφωνία αρχίζει να ισχύει την πρώτη ημέρα του μήνα που ακολουθεί την ημερομηνία κατά την οποία το τελευταίο συμβαλλόμενο μέρος θα κοινοποιήσει στο άλλο τη συγκατάθεσή του με αυτόν τον τρόπο.

2. Η παρoύσα συμφωvία θα παραμείνει σε ισχύ για περίοδο οκτώ ετών, μετά από την οποία μπορεί να παραταθεί με τη γραπτή συμφωνία των συμβαλλομένων μερών.

3. Η παρoύσα συμφωνία μπορεί να τρoπoπoιηθεί με γραπτή συμφωνία των συμβαλλομένων μερών.

4. Οι τροποποιήσεις ή οι επεκτάσεις πραγματοποιούνται εγγράφως και αρχίζουν να ισχύουν μια ημερομηνία που καθορίζεται από τα συμβαλλόμενα μέρη.

5. Κάθε συμβαλλόμενο μέρος δύναται, ανά πάσα στιγμή, να προβεί σε καταγγελία της παρούσας συμφωνίας, υπό την επιφύλαξη σχετικής έγγραφης προειδοποίησης δώδεκα μηνών. Η λήξη ή η καταγγελία της παρούσας συμφωνίας δεν έχει επιπτώσεις στην ισχύ ή τη διάρκεια οποιωνδήποτε ρυθμίσεων που γίνονται σύμφωνα με το παράρτημα της παρούσας συμφωνίας ή των υποχρεώσεων που ορίζονται σύμφωνα με το παράρτημα αυτό.

ΕΙΣ ΠΙΣΤΩΣΗ ΤΩΝ ΑΝΩΤΕΡΩ οι υπογράφοντες πληρεξούσιοι έθεσαν την υπογραφή τους κάτω από την παρούσα συμφωνία.

Συντάχθηκε στην (τόπος) την (XX) ημέρα του (μήνας) 2006, σε δύο πρωτότυπα κείμενα στην αγγλική, γαλλική, τσεχική, δανική, ολλανδική, εσθονική, φινλανδική, γερμανική, ελληνική, ουγγρική, ιταλική, λεττονική, λιθουανική, μαλτεζική, πολωνική, πορτογαλική, σλοβακική, σλοβενική, ισπανική και σουηδική γλώσσα και όλα τα κείμενα είναι εξίσου αυθεντικά.

ΓΙΑ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΓΙΑ ΤΗΝ ΚΥΒΕΡΝΗΣΗ ΤΟΥ ΚΑΝΑΔΑ

ΠΑΡΑΡΤΗΜΑ

ΕΝΕΡΓΕΙΕΣ

1. ΕΝΕΡΓΕΙΕΣ ΣΧΕΤΙΚΕΣ ΜΕ ΤΗΝ ΤΡΙΤΟΒΑΘΜΙΑ ΕΚΠΑΙΔΕΥΣΗ ΚΑΙ ΤΗΝ ΚΑΤΑΡΤΙΣΗ

1.1. Τα συμβαλλόμενα μέρη παρέχουν στήριξη στα ιδρύματα τριτοβάθμιας εκπαίδευσης και κατάρτισης που σχηματίζουν μικτές κοινοπραξίες ΕΚ/Καναδά για την πραγματοποίηση κοινών σχεδίων στον τομέα της τριτοβάθμιας εκπαίδευσης και της κατάρτισης.

1.2. Κάθε μικτή κοινοπραξία πρέπει να έχει συγκροτηθεί από μια πολύπλευρη σύμπραξη που θα περιλαμβάνει ιδρύματα από δύο τουλάχιστον κράτη μέλη της Ευρωπαϊκής Κοινότητας και δύο τουλάχιστον επαρχίες ή εδάφη του Καναδά.

1.3. Οι δραστηριότητες των μικτών κοινοπραξιών πρέπει κανονικά να περιλαμβάνουν την υπερατλαντική κινητικότητα σπουδαστών στα πλαίσια κοινών προγραμμάτων σπουδών, αμοιβαίας αναγνώρισης διδακτικών μονάδων, γλωσσικής και πολιτιστικής προετοιμασίας, με στόχο την ισότητα των ροών προς τις δύο κατευθύνσεις.

1.4. Οι τομείς προτεραιότητας και οι επιλέξιμοι θεματικοί τομείς για συνεργασία των μικτών κοινοπραξιών ΕΚ/Καναδά θα συμφωνούται αμοιβαία από τις αρμόδιες αρχές κάθε συμβαλλόμενου μέρους.

1.5. Τα συμβαλλόμενα μέρη μπορούν να παρέχουν οικονομική στήριξη για την κινητικότητα των σπουδαστών στις μικτές κοινοπραξίες των ιδρυμάτων τριτοβάθμιας εκπαίδευσης ή/και επαγγελματικής κατάρτισης που έχουν αποδεδειγμένο ιστορικό αριστείας όσον αφορά την εφαρμογή κοινών σχεδίων που χρηματοδοτούνται από τα συμβαλλόμενα μέρη.

2. ΕΝΕΡΓΕΙΕΣ ΓΙΑ ΤΗ ΝΕΟΛΑΙΑ

Τα συμβαλλόμενα μέρη μπορούν να παρέχουν οικονομική στήριξη στις δραστηριότητες που περιλαμβάνουν δομές και οργανισμούς που αφορούν τη νεολαία, επαγγελματίες που δραστηριοποιούνται στον τομέα της νεολαίας, ηγετικά στελέχη της νεολαίας και άλλους παράγοντες της νεολαίας τους εργαζομένους νεολαίας, τους νέους ηγέτες και άλλους δράστες νεολαίας. Οι δραστηριότητες αυτές μπορούν να περιλαμβάνουν σεμινάρια, κύκλους κατάρτισης, παρατήρηση-παρακολούθηση εν ώρα εργασίας και επισκέψεις μελέτης για συγκεκριμένα θέματα, π.χ. ιδιότητα του πολίτη, πολιτιστική ποικιλομορφία, εθελοντισμός και αναγνώριση της άτυπης μάθησης.

3. ΣΥΜΠΛΗΡΩΜΑΤΙΚΕΣ ΕΝΕΡΓΕΙΕΣ

3.1. Τα συμβαλλόμενα μέρη μπορούν να υποστηρίζουν έναν περιορισμένο αριθμό συμπληρωματικών δραστηριοτήτων σύμφωνα με τους στόχους της συμφωνίας, συμπεριλαμβανομένων των ανταλλαγών εμπειρίας και ορθών πρακτικών, της συγκέντρωσης πόρων και ηλεκτρονικού υλικού στους τομείς της τριτοβάθμιας εκπαίδευσης, της κατάρτισης και της νεολαίας.

3.2. Τα συμβαλλόμενα μέρη μπορούν να παρέχουν οικονομική στήριξη σε μέτρα με γνώμονα την πολιτική που περιλαμβάνουν οργανισούς που δραστηριοποιούνται στους τομείς της τριτοβάθμιας εκπαίδευσης, της κατάρτισης και της νεολαίας· τα μέτρα αυτά μπορούν να περιλαμβάνουν μελέτες, διασκέψεις, σεμινάρια, ομάδες εργασίας, εργαστήρια επαγγελματικής ανάπτυξης, δραστηριότητες συγκριτικής αξιολόγησης και να αντιμετωπίζουν τα οριζόντια ζητήματα τριτοβάθμιας εκπαίδευσης και επαγγελματικής κατάρτισης, συμπεριλαμβανομένης της αναγνώρισης των προσόντων και της μεταφοράς των διδακτικών μονάδων στο πλαίσιο του ευρωπαϊκού συστήματος μεταφοράς διδακτικών μονάδων (ECTS).

3.3. Τα συμβαλλόμενα μέρη μπορούν να παρέχουν οικονομική στήριξη για την κινητικότητα των επαγγελματιών (συμπεριλαμβανομένων των νέων πτυχιούχων και των εκπαιδευόμενων επαγγελματιών) που επιθυμούν να πραγματοποιήσουν σπουδές μικρής διάρκειας ή προγράμματα επιμόρφωσης προκειμένου να αναπτυχθεί η εμπειρία τους, σε τομείς που αφορούν συγκεκριμένα τη σχέση ΕΚ/Καναδά, όπως θα προσδιορίζονται από τα συμβαλλόμενα μέρη.

3.4. Τα συμβαλλόμενα μέρη μπορούν να παρέχουν οικονομική στήριξη σε ενώσεις αποφοίτων οι οποίοι συμμετείχαν σε ανταλλαγές που στήριξε το πρόγραμμα συνεργασίας ΕΚ/Καναδά στους τομείς της τριτοβάθμιας εκπαίδευσης και της επαγγελματικής κατάρτισης. Οι ενώσεις αποφοίτων μπορεί να διοικούνται από οργανισμούς τους οποίους ορίζουν από κοινού τα μέρη.

ΔΙΑΧΕΙΡΙΣΗ ΤΩΝ ΕΝΕΡΓΕΙΩΝ

1. Κάθε συμβαλλόμενο μέρος μπορεί να παρέχει οικονομική στήριξη για δραστηριότητες που προβλέπονται στο πλαίσιο της συμφωνίας.

2. Η διαχείρση των ενεργειών θα πραγματοποιείται από τους αρμόδιους υπαλλήλους κάθε συμβαλλόμενου μέρους. Τα καθήκοντα αυτά μπορούν να περιλαμβάνουν:

- επιλογή των κανόνων και των διαδικασιών για την υποβολή προτάσεων, συμπεριλαμβανομένης της επεξεργασίας κοινών κατευθυντηρίων γραμμών για τους αιτούντες·

- κατάρτιση χρονοδιαγράμματος για τη δημοσίευση προσκλήσεων για την υποβολή προτάσεων, την υποβολή και την επιλογή των προτάσεων·

- παροχή πληροφοριών για τις δραστηριότητες στο πλαίσιο της παρούσας συμφωνίας και την εφαρμογή τους·

- διορισμό ακαδημαϊκών συμβούλων και εμπειρογνωμόνων, όπου περιλαμβάνονται αυτοί που θα προβαίνουν σε ανεξάρτητη αξιολόγηση των προτάσεων·

- συστάσεις προς τις αρμόδιες αρχές του κάθε συμβαλλομένου μέρους σχετικά με τα σχέδια που προτείνεται να χρηματοδοτηθούν·

- οικονομική διαχείριση·

- μια προσέγγιση συνεργασίας για τον έλεγχο και την αξιολόγηση.

3. Κατά κανόνα, η Ευρωπαϊκή Κοινότητα θα παρέχει υποστήριξη (περιλαμβανομένων των υποτροφιών) στους εταίρους σχεδίων από την Ευρωπαϊκή Κοινότητα· Ο Καναδάς θα παρέχει υποστήριξη στους καναδούς εταίρους σχεδίων.

ΜΕΤΡΑ ΠΟΥ ΑΦΟΡΟΥΝ ΤΗΝ ΤΕΧΝΙΚΗ ΥΠΟΣΤΗΡΙΞΗ

Τα συμβαλλόμενα μέρη διαθέτουν κεφάλαια για την αγορά των υπηρεσιών που θα εξασφαλίζουν τη βέλτιστη εφαρμογή της συμφωνίας· ειδικότερα, τα συμβαλλόμενα μέρη μπορούν να διοργανώνουν σεμινάρια, συνέδρια ή άλλες συνεδριάσεις εμπειρογνωμόνων, να διενεργούν αξιολογήσεις, να παράγουν δημοσιεύσεις ή να διαδίδουν σχετικές πληροφορίες.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση αποφάσεων του Συμβουλίου σχετικά με την υπογραφή και τη σύναψη της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας.

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας πολιτικής: ΕΚΠΑΙΔΕΥΣΗ ΚΑΙ ΠΟΛΙΤΙΣΜΟΣ

Στόχος: «Αμοιβαία βελτίωση της ποιότητας της εκπαίδευσης μέσω της συνεργασίας με τρίτες χώρες».

Δραστηριότητα: ΕΚΠΑΙΔΕΥΣΗ

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές του προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A) περιλαμβανομένων των ονομασιών τους:

15.02.03 Συνεργασία με τρίτες χώρες στον τομέα της εκπαίδευσης και της επαγγελματικής κατάρτισης

15.01.04.17 Συνεργασία με τρίτες χώρες στον τομέα της εκπαίδευσης και της επαγγελματικής κατάρτισης – Δαπάνες διοικητικής διαχείρισης

15.01.04.32 Εκτελεστικός οργανισμός εκπαίδευσης, οπτικοακουστικών θεμάτων και πολιτισμού – επιδοτήσεις για προγράμματα του τομέα 4.

Οι προαναφερθείσες γραμμές του προϋπολογισμού, εκτός από την κάλυψη της συμφωνίας με τον Καναδά, καλύπτουν επίσης τη χρηματοδότηση παρόμοιων συμφωνιών για την τριτοβάθμια εκπαίδευση και την επαγγελματική κατάρτιση που ενδέχεται να συναφθούν με άλλες βιομηχανικές χώρες, ειδικότερα τις Ηνωμένες Πολιτείες της Αμερικής.

3.2. Διάρκεια της ενέργειας και της δημοσιονομικής επίπτωσης: 2006-2013

3.3. Δημοσιονομικά χαρακτηριστικά (να προστεθούν γραμμές εάν είναι αναγκαίο) :

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

15.02.03 | ΜΥΔ | ΔΠ | ΟΧΙ | ΟΧΙ | ΟΧΙ | Αριθ. 4 |

15.01.04.17 | ΜΥΔ | ΔΠ | ΟΧΙ | ΟΧΙ | ΟΧΙ | Αριθ. 4 |

15.01.04.32 | ΜΥΔ | ΔΠ | ΟΧΙ | ΟΧΙ | ΟΧΙ | Αριθ. 4 |

4. ΑΝΑΚΕΦΑΛΑΙΩΤΙΚΌΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (3 δεκαδικά ψηφία)

Ετήσιες ανάγκες | 2006 | 2007 | 2008 | 2009 | 2010 | 2011 και αργότερα |

Σύνολο ανθρώπινων πόρων | 1,5 | 2,5 | 2,5 | 2,5 | 2,5 | 2,5 |

5. Χαρακτηριστικά και στόχοι

5.1. Ανάγκη υλοποίησης βραχυπρόθεσμα ή μακροπρόθεσμα

Η συμφωνία διμερούς συνεργασίας στον τομέα της τριτοβάθμιας εκπαίδευσης, της επαγγελματικής κατάρτισης και της νεολαίας θα επιδιώξει τη βελτίωση της αμοιβαίας κατανόησης των λαών της ΕΕ και του Καναδά, την καλύτερη προετοιμασία των πολιτών για την κοινωνία που βασίζεται στη γνώση και την αμοιβαία ενίσχυση της ποιότητας της τριτοβάθμιας εκπαίδευσης, της κατάρτισης και της άτυπης εκπαίδευσης για τους νέους στην ΕΕ και τον Καναδά.

Η συμφωνία διμερούς συνεργασίας ανταποκρίνεται στην πολιτική βούληση των συμβαλλομένων μερών σε ανώτατο επίπεδο.

5.2. Προστιθέμενη αξία της κοινοτικής συμμετοχής, συνεκτικότητα της πρότασης με άλλα δημοσιονομικά μέσα και δυνατή συνέργεια

Οι σχέσεις με τον Καναδά είναι από τις παλαιότερες και στενότερες της Ευρωπαϊκής Ένωσης. Χαρακτηρίζονται από μια σταθερή εξέλιξη, με πιο πρόσφατο παράδειγμα την έγκριση της «ατζέντας εταιρικής σχέσης» του 2004. Η ατζέντα αυτή ορίζει τη βούληση για ενίσχυση και διεύρυνση συγκεκριμένα του πεδίου της συνεργασίας στον τομέα της εκπαίδευσης σε σχέση με την ανανέωση της συμφωνίας για την τριτοβάθμια εκπαίδευση και την κατάρτιση. Αναφέρει επίσης τη δυνατότητα διερεύνησης της αναβάθμισης της υπάρχουσας συμφωνίας με τη βελτίωση της πρόσβασης για όλα τα ιδρύματα τριτοβάθμιας εκπαίδευσης και κατάρτισης, καθώς και με την αύξηση του αριθμού και του πεδίου των ανταλλαγών. Ιδιαίτερη αναφορά γίνεται στην συμπερίληψη των δραστηριοτήτων στον τομέα της νεολαίας, οι οποίες δεν συνδέονται με τις επίσημες δομές εκπαίδευσης.

Η συμφωνία ΕΕ-Καναδά αναμένεται ότι θα εξασφαλίσει προστιθέμενη αξία σε πολλά επίπεδα: οικοδόμηση θεσμικών διατλαντικών γεφυρών, εξασφάλιση των δικών τους διατλαντικών δικτύων σε ιδιώτες, ακαδημαϊκό και διοικητικό προσωπικό και σπουδαστές, ανάπτυξη ειδικών θεμάτων και τομέων. Επίσης οι προβλεπόμενες ενέργειες θα συντηρήσουν και θα αναπτύξουν την πολύπλευρη προσέγγιση που εμπλέκει σε κάθε ενέργεια τα ιδρύματα και τους ανθρώπους από τα διαφορετικά κράτη μέλη. Η πολυμερής αυτή προσέγγιση έχει αποδείξει μέχρι στιγμής ότι επαρκεί για την ενίσχυση της αμοιβαίας κατανόησης και τη βελτίωση της ποιότητας της εκπαίδευσης και της κατάρτισης στην ΕΕ και τον Καναδά. Έχει επίσης αποδείξει ότι επιτρέπει ορισμένες οικονομίες φάσματος και κλίμακας, καθώς και τη βελτίωση της ποιότητας όσον αφορά τα διμερή προγράμματα.

Οι στόχοι της συμφωνίας ΕΕ/Καναδά είναι πλήρως σύμφωνοι με τους στόχους άλλων μέσων της ΕΕ στους τομείς αυτούς. Η συμφωνία πρόκειται να θεσπίσει ένα πλαίσιο το οποίο θα συμπληρώσει άλλα προγράμματα που επιτρέπουν την επίτευξη των στόχων ποιοτικής εκπαίδευσης μέσω της συνεργασίας ανάμεσα στην ΕΕ και τον Καναδά. Επιπλέον, οι προβλεπόμενες ενέργειες αναμένεται ότι θα εισαγάγουν τη διάσταση της διατλαντικής συνεργασίας μεταξύ των λαών, που απουσιάζει από άλλα προγράμματα της ΕΕ για την εκπαίδευση, την κατάρτιση και τη νεολαία.

Ειδικότερα, οι ενέργειες στο πλαίσιο της συμφωνίας θα συμπληρώσουν το πρόγραμμα Erasmus Mundus, καθώς θα δώσει έμφαση στην προπτυχιακή κινητικότητα και θα συμπεριλάβει διατλαντικές ανταλλαγές στον τομέα της επαγγελματικής κατάρτισης και της νεολαίας.

Οι εν λόγω ενέργειες πρόκειται επίσης να συμπληρώσουν τις δραστηριότητες των κέντρων ΕΕ που στηρίζονται από την Ευρωπαϊκή Ένωση, καθώς προσφέρουν πρόσθετες ευκαιρίες για ανταλλαγές και ενθαρρύνουν τη δομική συνεργασία μεταξύ θεσμικών οργάνων και οργανισμών από τις δύο πλευρές του Ατλαντικού.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Στόχος | Μη διεξοδικός κατάλογος δεικτών |

Γενικοί στόχοι |

Προώθηση της αμοιβαίας κατανόησης μεταξύ των λαών της Ευρωπαϊκής Ένωσης και του Καναδά, καθώς και της ευρύτερης γνώσης των γλωσσών, των πολιτισμών και των θεσμών τους· Βελτίωση της ποιότητας των ανθρώπινων πόρων τόσο στην Ευρωπαϊκή Κοινότητα όσο και στον Καναδά, διευκολύνοντας την απόκτηση των δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση. | Τα ποσοτικά στοιχεία σχετικά με τις εντυπώσεις των χρηστών και των συμμετεχόντων συγκεντρώθηκαν μέσω ερευνών που πραγματοποιήθηκαν κατά τη διάρκεια της ενδιάμεσης και της εκ των υστέρων αξιολόγησης |

Ειδικοί στόχοι |

Ενίσχυση μιας διάστασης προστιθέμενης αξίας τόσο της Ευρωπαϊκής Κοινότητας όσο και του Καναδά στην διατλαντική συνεργασία στους τομείς της τριτοβάθμιας εκπαίδευσης, της κατάρτισης και της νεολαίας· Συμβολή στις διατλαντικές ανταλλαγές μεταξύ των πολιτών τόσο της Ευρωπαϊκής Ένωσης όσο και του Καναδά· Συμβολή στην ανάπτυξη των ιδρυμάτων τριτοβάθμιας εκπαίδευσης και κατάρτισης, καθώς και των δομών και των οργανισμών που αφορούν τη νεολαία· Προώθηση ή/και ενίσχυση των συμπράξεων μεταξύ των συμμετόχων που δραστηριοποιούνται στους τομείς της τριτοβάθμιας εκπαίδευσης, της κατάρτισης και της νεολαίας στην Ευρωπαϊκή Κοινότητα και τον Καναδά· Συμβολή στην επαγγελματική ανάπτυξη των ατόμων επιτυγχάνοντας παράλληλα τους γενικούς στόχους της συμφωνίας· Ανάπτυξη ευκαιριών διαλόγου και ανταλλαγών σχετικά με την πολιτική για τη νεολαία και τις ενέργειες που αφορούν τη νεολαία·. | Τα ποσοτικά στοιχεία σχετικά με τις εντυπώσεις των υπευθύνων και των διοικητικών υπαλλήλων συγκεντρώθηκαν με τη διενέργεια απευθείας συνεντεύξεων· Τα ποσοτικά στοιχεία σχετικά με τις εντυπώσεις των ατόμων που είναι υπεύθυνα για τα θεσμικά όργανα και τους οργανισμούς που συμμετέχουν στις προβλεπόμενες ενέργειες συγκεντρώθηκαν μέσω ερευνών· Τα ποσοτικά στοιχεία σχετικά με τις εντυπώσεις των ατόμων που είναι αρμόδια για την πολιτική για τη νεολαία και τις ενέργειες που αφορούν τη νεολαία συγκεντρώθηκαν μέσω ερευνών· Τα ποσοτικά στοιχεία σχετικά με τις εντυπώσεις των μεμονωμένων συμμετεχόντων συγκεντρώθηκαν μέσω ερευνών. |

Τα αποτελέσματα μπορούν να οριστούν ως το πλεονέκτημα ή το μειονέκτημα που αποκομίζουν οι άμεσα εμπλεκόμενοι από τη συμμετοχή τους σε παρεμβάσεις των αρχών. Πρέπει συνεπώς να προσδιοριστούν σε σχέση με τους επιχειρησιακούς στόχους της παρέμβασης.

Επιχειρησιακοί στόχοι | Αποτελέσματα που αποκόμισαν οι συμμετέχοντες |

Υποστήριξη της συνεργασίας μεταξύ των ιδρυμάτων τριτοβάθμιας εκπαίδευσης και κατάρτισης με σκοπό την προώθηση και την ανάπτυξη κοινών προγραμμάτων μελέτης ή/και κατάρτισης και κινητικότητας των σπουδαστών· | Οργανισμοί: βελτίωση των προγραμμάτων σπουδών και των διδακτικών μεθοδολογιών· ενίσχυση της διαφάνειας και κατανόηση του αντίστοιχου συστήματος διδακτικών μονάδων· βελτίωση της ετοιμότητας για διατλαντική συνεργασία· |

Ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, με την προώθηση της διαφάνειας, της αμοιβαίας αναγνώρισης των τίτλων και των περιόδων σπουδών και κατάρτισης και, εφόσον είναι απαραίτητο, της δυνατότητας μεταφοράς διδακτικών μονάδων· | Σπουδαστές: εμπλουτισμός της διατλαντικής εμπειρίας· βελτίωση της εκπαίδευσης και της πολιτιστικής κατανόησης |

Υποστήριξη της συνεργασίας μεταξύ δημόσιων και ιδιωτικών οργανισμών που δραστηριοποιούνται στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας με σκοπό την ενθάρρυνση των συζητήσεων και των ανταλλαγών εμπειριών σε θέματα πολιτικής· | Οργανισμοί, θεσμικά όργανα: καλύτερη κατανόηση των θεμάτων πολιτικής· |

Υποστήριξη της διατλαντικής κινητικότητας των επαγγελματιών (συμπεριλαμβανομένων των εκπαιδευομένων επαγγελματιών) με σκοπό τη βελτίωση της αμοιβαίας κατανόησης και την πείρα όσον αφορά ζητήματα σχετικά με τις σχέσεις Ευρωπαϊκής Ένωσης/ Καναδά· | Ιδιώτες: καλύτερη κατανόηση των βασικών θεμάτων για τις σχέσεις ΕΕ/Καναδά. |

Υποστήριξη της συνεργασίας μεταξύ των δομών και των οργανώσεων νεολαίας καθώς επίσης και των επαγγελματιών που δραστηριοποιούνται στον τομέα της νεολαίας, των ηγετικών στελεχών της νεολαίας και άλλων παραγόντων της νεολαίας νεολαίας με σκοπό την προώθηση των ανταλλαγών ορθών πρακτικών και την ανάπτυξη δικτύων. | Φορείς χάραξης πολιτικής, επαγγελματίες που δραστηριοποιούνται στον τομέα της νεολαίας, οργανώσεις νεολαίας: αμοιβαίος εμπλουτισμός μέσω της ανταλλαγής ορθών πρακτικών. Οργανισμοί: νέες πολύπλευρες συμπράξεις και δίκτυα. |

5.4. Μέθοδος υλοποίησης (ενδεικτική)

Αναφέρατε κατωτέρω τη μέθοδο ή τις μεθόδους[5] που επιλέχθηκε(-αν) για την υλοποίηση της ενέργειας.

X Κεντρική διαχείριση

X άμεσα από την Επιτροπή

X έμμεσα με ανάθεση σε:

X Εκτελεστικό οργανισμό

ٱ Οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

ٱ Εθνικούς δημόσιους οργανισμούς / οργανισμούς με αποστολή δημόσιας υπηρεσίας

ٱ Επιμερισμένη ή αποκεντρωμένη διαχείριση

ٱ με τα κράτη μέλη

ٱ με τρίτες χώρες

ٱ Από κοινού διαχείριση με διεθνείς οργανισμούς (διευκρινίστε)

Το προτεινόμενο πλαίσιο συνεργασίας βασίζεται στην αρχή της μικτής χρηματοδότησης από την Ευρωπαϊκή Ένωση και τον Καναδά. Η Ευρωπαϊκή Επιτροπή διαχειρίζεται τις προσκλήσεις για την υποβολή προτάσεων με βάση τις κοινές κατευθυντήριες γραμμές που έχουν συμφωνηθεί εκ των προτέρων με τις αρχές του Καναδά.

Η Επιτροπή μπορεί να χρησιμοποιήσει εκτελεστικό οργανισμό. Ο οικονομικός φάκελος που διατίθεται για τη συμφωνία ΕΕ/Καναδά μπορεί αφεαυτού να μην δικαιολογεί την προσφυγή σε εκτελεστικό οργανισμό. Ωστόσο, είναι πιθανό ότι θα συναφθεί μια πολύ παρόμοια συμφωνία με τις Ηνωμένες Πολιτείες της Αμερικής, αυξάνοντας τις οικονομίες κλίμακας και παρέχοντας την αιτιολόγηση για την εφαρμογή ορισμένων ενεργειών μέσω ενός εκτελεστικού οργανισμού.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η παρακολούθηση των κοινών σχεδίων ΕΕ/Καναδά θα υλοποιηθεί με το συνδυασμό εξ αποστάσεως (με βάση την τακτική υποβολή εκθέσεων από τους δικαιούχους επιχορήγησης) και επιτόπιας παρακολούθησης από την Επιτροπή και από την κατάλληλη δομή που θα συσταθεί από την κυβέρνηση του Καναδά.

6.2. Αξιολόγηση

6.2.1. Εκ των προτέρων

Η εκ των προτέρων αξιολόγηση βασίζεται στην εμπειρία που αποκτάται κατά την εφαρμογή του τρέχοντος προγράμματος, τις απευθείας παρατηρήσεις των χρηστών του προγράμματος, μια μελέτη σχετικά με τον κλάδο της επαγγελματικής κατάρτισης στο πλαίσιο του προγράμματος, τις διαβουλεύσεις ειδικών και την ενδιάμεση αξιολόγηση της παρούσας φάσης του προγράμματος.

Το αιτιολογικό σημείωμα καλύπτει τις κύριες πτυχές της εκ των προτέρων αξιολόγησης και της αξιολόγησης του αντικτύπου.

Τα κύρια πορίσματα της εκ των προτέρων αξιολόγησης όσον αφορά την τριτοβάθμια εκπαίδευση και την επαγγελματική κατάρτιση είναι τα εξής:

- το πρόγραμμα είναι επωφελές για τους οργανισμούς, τις σχολές και τους σπουδαστές που συμμετέχουν. Ειδικότερα, το πρόγραμμα είναι αποτελεσματικό ως προς τη βελτίωση της διαπολιτισμικής κατανόησης σπουδαστών και εργαζόμενου προσωπικού.

- το πρόγραμμα συνέβαλε επίσης στην ανάπτυξη των προγραμμάτων σπουδών και ιδίως στην εδραίωση των διατλαντικών δικτύων πανεπιστημίων και φορέων επαγγελματικής κατάρτισης.

- ωστόσο, το πρόγραμμα θεωρείται πολύ μικρό για να δημιουργήσει αντίκτυπο στην αμοιβαία κατανόηση μεταξύ των λαών της Ευρωπαϊκής Ένωσης και του Καναδά.

- η βιωσιμότητα των σχεδίων κινητικότητας τέθηκε σε κίνδυνο από την έλλειψη χρηματοδότησης για την παρακολούθησή τους.

- για να συνυπάρχει ένας κλάδος επαγγελματικής κατάρτισης μαζί με την τριτοβάθμια εκπαίδευση, πρέπει να αυξηθεί σημαντικά ο προϋπολογισμός·

- κρίθηκε αναγκαία η υιοθέτηση μιας ειδικής προσέγγισης για την επαγγελματική εκπαίδευση και κατάρτιση, έτσι ώστε ορισμένα κριτήρια υλοποίησης να προσαρμοστούν στην ιδιαίτερη πραγματικότητα του εν λόγω τομέα·

- η ενδιάμεση αξιολόγηση προτείνει ορισμένες επιχειρησιακές αλλαγές: α) αύξηση της διάρκειας των σχεδίων των κοινοπραξιών· β) έμφαση στον εντοπισμό και την ανταλλαγή βέλτιστων πρακτικών· γ) θέσπιση συστήματος πρόσθετων επιδχορηγήσεων κινητικότητας για επιτυχημένα σχέδια·

- όσον αφορά τη νεολαία, οι κύριες συστάσεις που προκύπτουν από το σεμινάριο ΕΕ/Καναδά σχετικά με τη συνεργασία σε αυτόν τον τομέα είναι να συνεχιστεί ο διάλογος μεταξύ των φορέων χάραξης πολιτικής και να διευκολυνθεί η ανταλλαγή βέλτιστων πρακτικών καθώς και η διανομή των πόρων μεταξύ των επαγγελματιών που δραστηριοποιούνται στον τομέα της νεολαίας.

6.2.2. Μέτρα που λήφθηκαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

Το προτεινόμενο πλαίσιο συνεργασίας θα σχεδιαστεί λαμβάνοντας υπόψη τα συμπεράσματα από την εκ των προτέρων αξιολόγηση. Συγκεκριμένα,

- θα διατηρηθούν και θα αναπτυχθούν τα συστατικά στοιχεία του τρέχοντος προγράμματος που έχουν δοκιμαστεί και αποδείξει την αξία τους·

- θα αναπτυχθεί μια ειδική προσέγγιση για την επαγγελματική κατάρτιση·

- θα αξιοποιηθούν σχέδια αποδεδειγμένης αριστείας·

- θα ενισχυθεί η κινητικότητα·

- θα εισαχθεί μια νέα συνιστώσα νεολαίας·

- θα αυξηθεί ο τρέχων χρηματοδοτικός φάκελος.

6.2.3. Όροι και συχνότητα των μελλοντικών αξιολογήσεων

Κατ’ αρχήν, θα διεξαχθεί ενδιάμεση αξιολόγηση ύστερα από τα τρία πρώτα έτη υλοποίησης καθώς και μια εκ των υστέρων αξιολόγηση στο τέλος της παρέμβασης.

7. Μέτρα για την καταπολέμηση της απάτης

Οι αποφάσεις χρηματοδότησης και οι συμβάσεις μεταξύ της Επιτροπής και των δικαιούχων προβλέπουν επιτόπιους ελέγχους από την Επιτροπή και το Ελεγκτικό Συνέδριο στις εγκαταστάσεις των δικαιούχων και εκχωρούν το δικαίωμα απαίτησης αποδείξεων για όλες τις δαπάνες που πραγματοποιούνται στο πλαίσιο αυτών των συμβάσεων, συμφωνιών και νομικών δεσμεύσεων, για χρονικό διάστημα πέντε ετών από τη λήξη της συμβατικής περιόδου.

Οι δικαιούχοι υποχρεούνται να υποβάλουν εκθέσεις και οικονομικές καταστάσεις, οι οποίες αναλύονται όσον αφορά το περιεχόμενό τους και την επιλεξιμότητα των δαπανών σύμφωνα με το στόχο της Κοινοτικής χρηματοδότησης και αφού ληφθούν υπόψη οι συμβατικές υποχρεώσεις και οι αρχές της οικονομίας και της χρηστής δημοσιονομικής διαχείρισης.

Στις χρηματοδοτικές συμβάσεις επισυνάπτονται πληροφορίες διοικητικής και οικονομικής φύσης που αποβλέπουν, κυρίως, στο να διευκρινίζουν ποιες είναι οι επιλέξιμες δαπάνες βάσει των συμβάσεων αυτών. Όπου ενδείκνυται, η κοινοτική κάλυψη ορισμένων στοιχείων κόστους θα περιορισθεί σε δαπάνες πραγματικές, που αναγνωρίζονται και επαληθεύονται στην τήρηση λογαριασμών των δικαιούχων, ώστε να διευκολύνεται η παρακολούθηση και ο λογιστικός έλεγχος (και η αξιολόγηση για την επιλογή) των χρηματοδοτούμενων σχεδίων.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (3 δεκαδικά ψηφία)

Ονομασίες επιχειρησιακών στόχων | Είδος υλοποίησης | Μέσο κόστος | 2006 | 2007 | 2008 | 2009 | 2010 | 2011-2013 | ΣΥΝΟΛΟ |

2006 | 2007 | 2008 | 2009 | 2010 | 2011-2013 σε ετήσια βάση |

Μόνιμοι ή έκτακτοι υπάλληλοι [6] (XX 01 01) | A*/AD | 1 | 1 | 1 | 1 | 1 | 1 |

B*, C*/AST | 1 / 4 1 / 4 | 1 / 4 1 / 4 | 1 / 4 1 / 4 | 1 / 4 1 / 4 | 1 / 4 1 / 4 | 1 / 4 1 / 4 |

Προσωπικό που χρηματοδοτείται[7] από το άρθρο XX 01 02 | 0 | 0 | 0 | 0 | 0 |

Λοιπό προσωπικό[8] που χρηματοδοτείται από το άρθρο XX 01 04/05 | 1 | 1 | 1 | 1 | 1 |

ΣΥΝΟΛΟ | 2,5 | 2,5 | 2,5 | 2,5 | 2,5 |

8.2.2. Περιγραφή των καθηκόντων που απορρέουν από την ενέργεια

1 A*/AD: Διαχειριστής ανάπτυξης πολιτικής και προγράμματος

1,25 B*/AST Οικονομικός βοηθός

1 / 4 C*/AST Γραμματειακή και οικονομική υποστήριξη

8.2.3. Πηγές ανθρώπινων πόρων (κανονισμός υπηρεσιακής κατάστασης)

(Εάν αναφέρονται περισσότερες της μιας πηγές ανθρώπινων πόρων, διευκρινίστε τον αριθμό θέσεων που προέρχεται από καθεμία από τις πηγές αυτές)

1,5 Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν.

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος n

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (3 δεκαδικά ψηφία)

Γραμμή προϋπολογισμού (αριθμός και ονομασία) | 2006 | 2007 | 2008 | 2009 | 2010 | 2011-2013 | ΣΥΝΟΛΟ |

1 Τεχνική και διοικητική βοήθεια (περιλαμβανομένων των σχετικών δαπανών προσωπικού) |

Εκτελεστικοί οργανισμοί [9] 15.01.04.32 | 0,128 | 0,128 | 0,128 | 0,128 | 0,128 | 0,896 |

Άλλη τεχνική ή διοικητική βοήθεια 15.01.04.17 |

- Εσωτερική (intra muros) | 0,160 | 0,200 | 0,200 | 0,200 | 0,600 | 1,360 |

- Εξωτερική (extra muros) |

Σύνολο τεχνικής και διοικητικής βοήθειας | 0,288 | 0,328 | 0,328 | 0,328 | 0,984 | 2.256 |

Ο προϋπολογισμός για το 2006 δεν περιλαμβάνει ειδική γραμμή για τη διοικητική βοήθεια. Οι δαπάνες που, για παράδειγμα, συνεπάγεται η αξιολόγηση των προτάσεων από ειδικούς χρηματοδοτείται από το συνολικό κονδύλι της ΓΔ. Από το 2007 θα δημιουργηθεί γραμμή του προϋπολογισμού για τη διοικητική υποστήριξη. Αυτό δικαιολογείται από το δυνητικά μεγαλύτερο ύψος του προϋπολογισμού που θα διατεθεί όχι μόνο για τη συμφωνία ΕΕ/Καναδά αλλά και για τη μελλοντική συμφωνία ΕΕ/ΗΠΑ (ο ετήσιος προϋπολογισμός και των δύο συμφωνιών αναμένεται να ανέλθει σε 8 εκατ. ευρώ, από 3 εκατ. ευρώ ετησίως την παρούσα στιγμή). Η γραμμή του προϋπολογισμού για τη διοικητική βοήθεια δικαιολογείται επίσης από τη δυνατότητα εφαρμογής των προβλεπομένων ενεργειών μέσω του υφιστάμενου εκτελεστικού οργανισμού εκπαίδευσης, οπτικοακουστικών θεμάτων και πολιτισμού. Εάν συναφθεί παρόμοια συμφωνία με τις Ηνωμένες Πολιτείες της Αμερικής θα υπάρξουν οικονομίες κλίμακας και μια ισχυρή αιτιολόγηση για την εφαρμογή ορισμένων ενεργειών στο πλαίσιο αυτών των συμφωνιών μέσω του υφιστάμενου εκτελεστικού οργανισμού εκπαίδευσης, οπτικοακουστικών θεμάτων και πολιτισμού. Για το λόγο αυτό, ο ανωτέρω πίνακας περιλαμβάνει ποσό ισοδύναμο με 1 συμβασιούχο υπάλληλο για τον εκτελεστικό οργανισμό.

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | 2006 | 2007 | 2008 | 2009 | 2010 | 2011-2013 |

Μόνιμοι και έκτακτοι υπάλληλοι (XX 01 01) | 0,162 | 0,162 | 0,162 | 0,162 | 0,162 | 0,486 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END(=ΑΕΕ), συμβασιούχοι υπάλληλοι, κλπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,162 | 0,162 | 0,162 | 0,162 | 0,162 | 0,486 |

Υπολογισμός– Μόνιμοι και έκτακτοι υπάλληλοι

1,5 προσωπικό x 108.000 ευρώ x 8 έτη = 1.296.000 ευρώ

Ο υπολογισμός αυτός βασίζεται στην υπόθεση ότι ο εκτελεστικός οργανισμός εκπαίδευσης, οπτικοακουστικών θεμάτων και πολιτισμού θα συμμετάσχει στην υλοποίηση της συμφωνίας. Στην αντίθετη περίπτωση, θα χρειαστεί 1 πρόσθετος υπάλληλος της Επιτροπής.

Υπολογισμός– Προσωπικό που χρηματοδοτείται από το άρθρο XX 01 02

ΟΥΔΕΝ

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

2006 | 2007 | 2008 | 2009 | 2010 | 2011- 2013 | ΣΥΝΟΛΟ |

XX 01 02 11 01 – Αποστολές | 0,004 | 0,004 | 0,004 | 0,004 | 0,004 | 0,012 | 0,032 |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[10] Μικτή επιτροπή ΕΕ/Καναδά που συνιστάται βάσει της συμφωνίας | 0,018 | 0,018 | 0,035 | 0,070 |

XX 01 02 11 04 – Μελέτες και παροχή συμβουλών |

XX 01 02 11 05 - Συστήματα πληροφοριών |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,004 | 0,022 | 0,004 | 0,022 | 0,004 | 0,047 | 0,102 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς

Αποστολές: 1 x 3000 (στον Καναδά) + 2 x 700 (σε κράτη μέλη) = 4.400 ευρώ

Συνεδρίαση μικτής επιτροπής με τα κράτη μέλη κάθε δύο έτη: 25 x 700 x 4 = 70.000 ευρώ

[1] COM(2005) 274

[2] ΕΕ C , , σ. .

[3] ΕΕ C , , σ. .

[4] Βλέπε σημεία 19 και 24 της διοργανικής συμφωνίας.

[5] Εάν αναφέρονται περισσότερες μέθοδοι, να δοθούν συμπληρωματικές διευκρινίσεις στο τμήμα "Παρατηρήσεις" του παρόντος σημείου

[6] Των οποίων το κόστος ΔΕΝ καλύπτεται από το ποσό αναφοράς

[7] Των οποίων το κόστος ΔΕΝ καλύπτεται από το ποσό αναφοράς

[8] Των οποίων το κόστος περιλαμβάνεται στο ποσό αναφοράς

[9] Η δυνατότητα χρησιμοποίησης του υφιστάμενου εκτελεστικού οργανισμού για την εκπαίδευση, τα οπτικοακουστικά θέματα και τον πολιτισμό θα εξεταστεί στο πλαίσιο της αξιολόγησης του εν λόγω οργανισμού. Η αξιολόγηση θα διεξαχθεί το 2006 με σκοπό την εφαρμογή των νέων προγραμμάτων για την εκπαίδευση 2007-2013.

[10] Να διευκρινιστεί το είδος της επιτροπής και η ομάδα στην οποία ανήκει.